Bibl/Aviel S. Lukaz - Wikimammenn\nBibl/Aviel S. Lukaz\nL. Prud’homme, 1866 (Levr kentañ Eil levr, p. 431-474)\n◄ Aviel S. Vark. Aviel S. Lukaz. Aviel S. Iann. ►\n1. Kalz a dûd ô véza arnodet lakaad é reiz ann traou a zô bét sévénet gan-é-omp :\n2. Hervez ma hô deûz hô danévelled d’é-omp, ar ré hô deûz hô gwélet adalek ar penn-ken̄ta, hag a zô bét sevénerien ar gér :\n3. Menned em eûz, Téofil, va miñoun kér, pénaoz pa, em eûz heûliet ann holl draou-ze adalek ar penn-ken̄ta, é tlienn hô-skriva d’îd dioud hô reiz.\n4. Évid ma anavézi ar wirionez eûz ar péz a zô bét desket d’îd.\n5. Béz’ é oé, é amzer Hérodez, roué Judéa, eur bélek hanvet Zakariaz, eûz a wenn Abia, péhini en doa évit grég eur vaouez eûz a wenn Aaron, hanvet Élizabet.\n6. Gwirion é oan̄t hô-daou dirak Doué, ha kerzoud a réan̄t é gourc’hémennou hag é lézennou ann Aotrou gan̄d dinamded.\n7. Ha n’hô doa kéd a vâb, dré ma’z oa eur zec’hen Élizabet, ha ma’z oan̄d hô daou hîr-hoalet.\n8. Hôgen Zakariaz a réa hé garg a vélek dirak Doué é reiz hé dûd.\n9. Hag é c’hoarvézaz pénaoz, dioûc’h boaz ar véleien, é oa kouézed ann darvoud d’ézhan̄ mon̄d é diabarz templ Doué, évit kenniga ann ézan̄s.\n10. Hag ann holl en̄groez eûz ar bobl a ioa er-méaz ô pidi é-pâd ma édod ô kenniga ann ézan̄s.\n11. Hôgen eunn Éal eûz ann Aotrou en em ziskouézaz d’ézhan̄, hag a joumaz enn hé zâ enn tu déou eûz a aoter ann ézan̄s.\n12. Zakariaz oc’h hé wélout a oé saouzanet-braz, hag é krogaz eur spoun̄t brâz enn-han̄.\n13. Hôgen ann Éal a lavaraz d’ézhan̄ : N’az péz kéd a aoun, Zakariaz, râk da béden a zô bét sélaouet : hag Élizabet da c’hrég a c’hanô d’id eur mâb, péhini a c’halvi lann.\n14. Ann dra-zé az kargô a lévénez hag a estlamm ; ha kalz a dûd en em laouénai eûz hé c’hanédigez.\n15. Râk braz é vézô dirâg ann Aotrou : ha na évô na gwîn na bier ; hag é vézô leûn eus ar Spéred-San̄tel adelek kôv hé vamm.\n16. Kalz eûz a vugalé Israel a zistrôi ouc’h ann Aotrou hô Doué.\n17. Hag é valéô enn hé raok é spéred hag é ners Éliaz : évit ma unvanô kalounou ann tadou gan̄t kalounou ar vugalé ; ha ma tigasô ar ré ziskrédik da furnez ar ré wirion, évid aoza d’ann Aotrou eur bobl dinam.\n18. Zakariaz a lavaraz d’ann Éal : A bétrâ é wézinn-mé kémen̄t-sé ? Râk galvet kôz ounn, ha va grég a zô hîr-hoalet.\n19. Hag ann Éal a respoun̄taz hag a lavaraz d’ézhan̄ : Mé eo Gabriel, péhini a zô dirâk Doué : ha kased ounn da gomza ouz-id, ha da zigas d’îd ar c’helou-man̄.\n20. Ha chétu é vézi dilavar, ha na helli két komza, bétég ann deiz é péhini é c’hoarvézô kémen̄t-sé, dré n’éc’h eûz két krédet d’am geriou, péré a zévénô enn hô amzer.\n21. Koulskoudé ar bobl a ioa ô c’hortozi Zakariaz, hag a ioa souézet oc’h hé wéloud ô choum ker pell enn templ.\n22. Hôgen pa oé deûed er-méaz na hellé két komza out-hô ; hag éc’h anavézchon̄t pénaoz en doa béd eur wélédigez enn templ. Hag hén̄ a réa dispac’hiou dira-z-hô, hag é choumaz mûd.\n23. Ha goudé ma oé peûr-c’hréat deisiou hé garg, é tistrôaz d’hé dî.\n24. Hôgen nebeût goudé Élizabet hé c’hrég a en̄géhen̄taz, hag en em guzaz é-pâd pemp miz, o lavarout :\n25. Ann Aotrou en deûz gréat kémen̄t-man̄ d’in enn deisiou-man̄, é péré en deûz selled ouz-in évit va zenna eûz ann dismégan̄s é péhini édoun dirâg ann dûd.\n26. Hôgen er c’houec’hved miz, ann Éal Gabriel a oé kaset gan̄d Doué enn eur géar eûz a C’haliléa, hanvet Nazaret,\n27. Da eur werc’hez péhini a ioa dimézet gan̄d eur goaz eûz a dî David, hanvet Jozef : hag ar werc’hez-zé a ioa hanvet Mari.\n28. Hag ann Éal ô véza éat el léac’h ma édo-hi, é lavaraz d’ézhi : Dématîd, leûn a c’hrâs : Éma ann Aotrou gan-éz : Benniged oud é-touez ann holl gragez.\n29. Hôgen hi pa glevaz kémen̄t-sé, a oé saouzanet gan̄d ar geriou-zé, hag é menné pétrâ é oa ar salud-zé.\n30. Hag an Éal a lavaraz d’ézhi : N’az péz kéd a aoun, Mari, râk kaved éc’h eûz trugarez dirâk Doué.\n31. Té a en̄géhen̄tô enn da gôf, hag é c’hani eur mab, hag é rôi dézhan̄ ann hanô a JÉZUZ.\n32. Hé-man̄ a vézô brâz, hag a vézô galvet Mâb ann Uc’héla ; hag ann Aotrou Doué a rôi dézhan̄ trôn hé dâd David : hag é rénô war dî Jakob da-vikenn.\n33. Hag hé rén n’en dévézô kéd a zivez.\n34. Hôgen Mari a lavaraz d’ann Éal : Pénaoz é c’hoarvézô kément-sé, pa né anavézann goâz é-béd ?\n35. Hag ann Éal a respoun̄taz hag a lavaraz d’ézhi : Ar Spéred-San̄tel a zeûi enn-od, ha ners ann Uc’héla a c’hôlôi ac’hanôd eûz hé skeûd. Dré-zé ar péz San̄tel a vézô ganet gan-éz, a vézô galvet MAP DOUÉ.\n36. Ha chétu Élizabet da géniterv, é deûz ivé en̄géhen̄tet eur mab enn hé c’hôzni, hag hé-man̄ eo ar c’houec’hved miz d’ann hini a zô galvet sec’hen :\n37. Râk n’eûz nétrâ dic’halluz da Zoué.\n38. Neûzé Mari a lavaraz d’ézhan̄ : Chétu matez ann Aotrou ; ra vézô gréad d’in hervez da c’hér. Hag ann Éal a bellaaz diout-hi.\n39. Hôgen enn deisiou-zé Mari a zavaz hag a iéaz buan étrézég ar ménésiou, enn eur géar eûz a Juda :\n40. Hag éz éaz é ti Zakariaz, hag é lavaraz dématîd da Élizabet.\n41. Hag é c’hoarvézaz pénaoz pa glevaz Élizabet mouéz Mari a lavaré dématîd d’ézhi, hé bugel a dridaz enn hé c’hôv : Élizabet a oé leûniet gan̄t ar Spéred-San̄tel :\n42. Hag é c’harmaz gan̄d eur vouéz gré, ô lavarout : Benniged oud é-touez ann holll c’hragez, ha benniged eo ar frouez eûz da gôv.\n43. Hag a béléac’h é teû kémen̄t-man̄ d’in, ma teû mamm va Aotrou étrézég enn-oun ?\n44. Râk ken̄ta ma éc’h eûz lavared d’in dématîd, va bugel en deûz tridet gan̄t lévénez em c’hôv.\n45. Ha gwenvidik oud pa éc’h eûz krédet ; râk sévéned eo kemen̄d a zô bét lavared d’îd eûz a berz ann Aotrou.\n46. Ha Mari a lavaraz : Va éné a veûl ann Aotrou ;\n47. Ha va spéred a drîd gan̄t lévénez é Doué va Zalver.\n48. Dré m’en deûz selled out vuelded hé vatez : ha chétu dré-zé é vézinn galvet gwenvidik gan̄d ann holl dudou.\n49. Râg gréad en deûz traou brâz enn-oun, hén̄ péhini a zô galloudek, hag a zô san̄tel hé hanô.\n50. Hag hé drugarez en em ziskouéz a oad é oad war ar ré a zouj anézhan̄.\n51. Diskouézed en deûz ners hé vréac’h : skiñed en deûz ar ré a ioa balc’h é mennoz hô c’haloun.\n52. Diskared en deûz ar ré vrâz diwar hô zrôn, hag ar ré vihan en deûz uc’héléet.\n53. Ar ré naounek en deûz leûnied a vadou : hag ar ré binvidik en deûz kaset-kuît goullo.\n54. Kémered en deûz Israel hé baotr, oc’h én̄vori hé drugarez.\n55. É-c’hiz m’en deûz lavared d’hon tadou, da Abrabam, ha d’hé wenn da vikenn.\n56. Hôgen Mari a joumas gan̄t-hi war-drô tri miz, hag a zistroaz d’hé zî.\n57. Neûzé é c’hoarvezaz ann amzer é péhini Élizabet a dlié génel, hag é c’hanaz eur mab.\n58. Hé amézeien hag hé c’héren̄t a glevaz pénaoz en doa ann Aotrou diskouézed hé drugarez enn hé c’hén̄ver, hag é laouénajon̄t gan̄t-hi.\n59. Hag ô véza deûet ann eizved dervez évit trô-drouc’ha ar bugel, é c’halven̄d anézhan̄ Zakariaz, péhini é oa hanô hé dâd.\n60. Hôgen hé vamm a respoun̄taz hag a lavaraz : Nann ; rak Iann é vézô galvet.\n61. Hag ar ré-man̄ a lavaraz d’ézhi : N’eûz dén é-touez da géren̄t a zô galved eûz ann hanô-zé.\n62. Hag é c’houlenjon̄d digan̄d ann tâd gan̄d dispac’hiou, a bé hanô é fellé dézhan̄ é vijé galvet.\n63. Hag ô véza goulennet eunn daolennik, é skrivaz war-n-ézhi ar gériou-man̄ : Iann eo hé hanô. Hag ann holl a oé souézet-brâz.\n64. Ha râk-tâl hé c’hénou a zigoraz, hé déod a zistagaz, hag é komzaz ô veûli Doué.\n65. Ann amêzeien holl a oé spoun̄tet brâz : hag ar vrûd eûz a gémen̄t-sé a oé douget bétég ar vrôiou ménésiek eûz a Judéa.\n66. Ha kémen̄d hini a glevaz ar geriou-zé hô lékaaz enn hé galoun, ô lavarout : Pétrâ a vennez-té é vézô ar bugel-ze ? Râk dourn ann Aotrou a ioa gan̄t-han̄.\n67. Ha Zakariaz hé dad a oé leûniet gan̄d ar Spered-San̄tel : hag é tiouganaz, ô lavarout :\n68. Benniget ra vézo ann Aotrou Doué Israel : dré ma eo deûed da wélout ha da zaspréna hé bobl.\n69. Ha dré ma en deûz savet eur Salver galloudek d’é-omp, é tî David hé vével.\n70. É-c’hîz ma en deûz komzet dré c’hénou hé Broféded san̄tel, adalek derou ar béd.\n71. O lavarout pénaoz é tieûbché ac’hanomp eûz a hon énébourien, hag é tennjé ac’hanomp eûz a zouarn ar ré a gasaé ac’hanomp.\n72. Évid diskouéza hé drugarez é kén̄ver hon tadou, hag évid én̄ori hé gévrédigez san̄tel ;\n73. Hervez al lé en deûz gréad da Abraham, pénaoz hé rôjé d’é-omp :\n74. Évit, goudé béza bét tenned eûz a zaouarn hon énébourien, é teûjemp d’hé servicha héb aoun,\n75. Er san̄télez hag er wirionez dira-z-han̄, enn deisiou holl eûz hor buez.\n76. Ha té, bugel, galved é vézi profed ann Uc’héla : râk kerzoud a rî dirâk dremm ann Aotrou évid aoza hé hen̄t,\n77. Évit rei d’hé bobl gwiziégez ar zilvidigez, da walc’h hé fec’héjou :\n78. Dré galoun (G) trugarez hon Doué, gan̄t péhini eo deûed eûz ann néac’h d’hor gwélout :\n79. Évit skleria ar ré péré a zô azézet enn dévalien, hag é skeûd ar marô : hag évit réna hon treid é hen̄d ar péoc’h.\n80. Hôgen ar bugel a greské, hag hé spéred a grévaé : hag é choumaz el léac’h distrô bétég ann deiz é péhini é tlié en em ziskouéza da vobl Israel.\n1. Hôgen enn deisiou zé é oé embannet eur gourc’hémenn euz a berz Sézar Aogustuz, évit ma vijé nivéred ar béd boll.\n2. Ann nivéridigez gen̄ta-zé a oé gréat pa édo Kirinuz mérer é Siria.\n3. Hag ann holl a iéa évit rei hanô pép-hini, enn hé géar hé-unan.\n4. Jozef a iéaz ivé eûz a géar Nazaret é Galiléa, é Judéa da géar David, a c’halveur Bétléhem ; dré m’az oa eûz a dî hag eûz a wenn David,\n5. Évit rei hé hanô gan̄t Mari hé c’hrég péhini a ioa brazez.\n6. Hôgen pa édon̄t énô é c’hoarvézaz pénaoz ann amzer é péhini é tlié hou-man̄ gwilioudi a oé leûniet.\n7. Hag é c’hanaz hé mâb ken̄ta-ganet, hag ô véza hé vaḻuret, é lékéaz anézhan̄ enn eul laouer ; râk né oa kéd eul léac’h évit-hô enn eunn hostaléri.\n8. Hôgen béz’ é oa war-drô énô méserien péré a veḻé, ô viroud hô loéned é-pâd ann nôz.\n9. Ha chétu eunn Éal eûz ann Aotrou en em ziskouézaz d’ézhô, war hô zrô, hag hô doé eur spoun̄t brâz.\n10. Hag ann Éal a lavaraz d’ézhô : N’hô pézet kéd a aoun ; râk chétu é tiouganann d’é-hoc’h eur c’helou hag a vézo eul lévénez vrâz évid ann holl bobl.\n11. Rag ganed eo hiriô d’é-hoc’h eur Salver, é kéar David, péhini eo ar C’hrist hag ann Aotrou.\n12. Hag hou-man é vézô ann arwéz d’é-hoc’h : Kavoud a réot eur bugel maḻuret ha lékéat enn eul laouer.\n13. Ha kerken̄t en em unanaz gan̄d ann Éal eul lôd brâz eûz a armé ann én̄v, péré a veûlé Doué, hag a lavaré :\n14. Gloar da Zoué enn uc’héla eûz ann én̄vou, ha péoc’h war ann douar d’ann dûd a ioul vâd.\n15. Ha goudé ma oé distrôed ann Élez enn én̄v, ar véserien a lavaraz ann eil dégilé : Déomp bété Betléhem, ha gwélomp pétrâ a zô c’hoarvézet, hag ar péz en deûz diskléried d’é-omp ann Aotrou.\n16. Hag é teûjon̄t buan : hag é kafchon̄t Mari ha Jozef, hag ar bugel lékéat el laouer.\n17. Ha pa hen gwéljon̄t, éc’h anavézchon̄t ar péz a ioa bét lavaret d’ézhô diwar-benn ar bugel-zé.\n18. Ha kémen̄d hini hé c’hlevaz a oé souézet-brâz eûz ar péz a ioa bét lavaret d’ézhô gan̄d ar véserien.\n19. Hôgen Mari a viré ann holl c’hériou-ze, ô tistréménoud anézhô enn hé c’haloun.\n20. Hag ar véserien a zistrôaz oc’h énori hag ô veûli Doué eûz a gémen̄t trâ hô doa klevet ha gwélet, hervez ma oa bét lavared d’ézhô.\n21. Ha pa oé deued ann eizved devez é péhini é tlié ar bugel béza trô-drouc’het, é oé hanvet JÉZUZ, hanô en doa diouganet ann Éal abars ma oa en̄géhen̄tet é kôv hé vamm.\n22. Ha goudé ma oé sévénet deisiou ar c’harzérez, hervez lézen Moizez, é tougjon̄d anézhan̄ da Jéruzalem, évid hé ginniga d’ann Aotrou,\n23. Hervez ma eo skrivet é lézen ann Aotrou : Pep paotr kenta-ganet a dlé béza kinniged da Zoué.\n24. Hag évit rei é azeûlidigez, hervez ma eo lavaret é lézen ann Aotrou, eur ré durzunelled, pé diou goulmik.\n25. Hôgen béz’ éz oa é Jéruzalem eunn dén gwirion hag a zoujan̄s Doué, hanvet Siméon, péhini a c’hédé dic’h-lac’har Israel : hag ar Spéred-Santel a ioa enn-han̄ (G).\n26. Disrévellet é oa bét d’ézhan̄ gan̄d ar Spéred-San̄tel na wéljé kéd ar marô, kén n’en divijé gwelet a-raok Krist ann Aotrou.\n27. Hag é teûaz enn templ, kaset gan̄d ar Spéred. Ha pa oé kased ar mab Jézuz enn templ gan̄d hé dûd, évit ma vijé gréad dézhan̄ hervez boaz al lézen ;\n28. Hén̄ a géméraz anézhan̄ étré hé zivrec’h, a veûlaz Doué, hag a lavaraz :\n29. Tenn bréma, Aotrou, é péoc’h da zervicher eûz ar béd, hervez da c’hér,\n30. Pa hô deûz gwélet va daoulagad da zilvidigez,\n31. A zô bét aozet gan-éz dirâg ann holl boblou.\n32. Ével ar goulou a dlé goulaoui ar vrôadou, ha gloar da bobl.\n33. Ann tâd hag ar vamm eûz a Jézuz a oé souézet-brâz eûz ar péz a gleven̄t lavaroud diwar hé benn.\n34. Ha Siméon a vennigaz anézhô, hag a lavaraz da Vari hé vamm : Chétu eo lékéad hé-man̄ évid ar c’holl hag ann dazorc’hidigez eûz a veûr a hini é Israel ; hag évit béza enn arouéz da énébiez ann dûd.\n35. Ha da éné da-unan a vézô treûzet gan̄d eur c’hlézé. Évit ma vézô diskleriet ar ménosiou kuzet é kaloun meûr a hini.\n36. Béz’ éz oa ivé eur brofédez han̄vet Anna, merc’h da Fanuel, eûz a vreûriez Azer, péhini a ioa hîr-hoalet, ha né d-oa bévet gan̄t hé goâz némét seiz bloaz, hag hî gwerc’hez pa oé dimézet.\n37. In̄tan̄vez é oa neûzé, hag é doa pevar bloaz ha pevar-ugen̄t ; hag é choumé bépréd enn templ, ô servicha Doué dré ar pédennou nôz-deiz.\n38. Hag hou-man̄ ô véza en em gaved énô enn heur-zé, a veûlaz ivé ann Aotrou, hag a gomzaz diwar-benn Jézuz, da gémen̄d hini a c’hortozé dasprénadurez Israel.\n39. Ha goudé m’hô doé sévénet kémen̄d a ioa gourc’hémennet gan̄t lézen ann Aotrou, é tistrôjon̄t é Galiléa, da Nazaret hô c’héar.\n40. Hôgen ar bugel a greské, hag a grévaé leûn a furnez : ha trugarez Doué a ioa enn-han̄.\n41. Hé dûd a iéa bép ploaz da Jéruzalem, da c’houél Bask.\n42. Ha pa en doé Jézuz daouzék vloaz, éz éjon̄d da Jéruzalem, diouc’h hô boaz, da zeiz ar gouél.\n43. Goudé ma oé tréménet deisiou ar gouél, pa zistrôen̄t, ar bugel Jézuz a ioa choumed é Jéruzalem, hag hé dûd na anavézchon̄t két kémen̄t-sé.\n44. Hag ô venna pénaoz édo enn hô zouez, é valéjon̄t héd eunn dervez : hag é klaskchon̄t anézhan̄ é-touez hô zûd hag ar ré eûz hô anaoudégez.\n45. Hag ô véza na gafchon̄t kéd anézhan̄, é tistrôjon̄d da Jéruzalem évid hé glaskout.\n46. Ha tri dervez goudé é kafchon̄d anézhan̄ enn templ azézet é kreiz ann doktored, ô sélaoui, hag ô kélenna anézhô.\n47. Hôgen ar ré a zélaoué anézhan̄ a ioa souézet-brâz eûz hé furnez hag eûz hé respoun̄chou.\n48. Hag hé dûd ô wélout kémen̄t-sé a oé souezet-brâz : hag hé vamm a lavaraz d’ézhan̄ : Va mâb, pérâg éc’h eûs-té gréat kémen̄t-sé dé-omp ? Chétu da dâd ha mé a glaské ac’hanod gan̄t glac’har.\n49. Hag hén̄ a lavaraz d’ézhô : Pérâg é klaskac’h-hu ac’hanoun : ha na wiac’h-hu két pénaoz eo réd d’in en em rei d’ar péz a zell ouc’h va Zâd ?\n50. Hôgen hî na boellen̄t két ar ger a lavaré d’ézhô.\n51. Hag hén̄ a iéaz-kuît gan̄t-hô, hag a zeûaz da Nazaret ; hag é toujé d’ézhô. Hag hé vamm a viré ann holl c’hériou-zé enn hé c’haloun.\n52. Ha Jézuz a greské é furnez, é oad, hag é neûz-vâd dirâk Doué ha dirag ann dûd.\n1. Er pemzékved bloaz eûz a impalaerded Tibériuz Sézar, pa édo Pon̄s-Pilat mérer é Judéa, Hérodez tétrark é Galiiéa, Filip hé vreûr é Ituréa hag é brô Trakonitiz, ha Lisanias é Abiléné,\n2. Pa édo Annaz ha Kaifaz Prin̄sed ar véleien, ann Aotrou a lékéaz Iann, mâp Zakariaz, da glevoud hé c’hér el léac’h distrô.\n3. Hag é teûaz enn holl vrô enn-drô d’ar Jourdan, ô prézégi badisian̄t ar binijen évid distol ar péc’héjou,\n4. Ével ma eo skrivet é Levr lavariou ar Profed Izaiaz : Mouéz ann hini a lén̄v el léac’h distrô : Aozid hen̄d ann Aotrou : grît ma vézô éeun hé wénodennou :\n5. Pép traon̄ien a vézô leûniet : ha pép ménez ha krec’hien a vézô izéléet : ann hen̄chou gwâr a vézô éeunet, hag ar ré dorgennek a vézô kompézet.\n6. Ha pép kig a wélô silvidigez Doué.\n32. Péhini a oé mâb da Jesé, péhini a oé mâb da Obed, pehini a oé mâb da Vooz, péhini a oé mâb da Salmon, péhini a oé mâb da Naason,\n33. Péhini a oé mâb da Aminadab, péhini a oé mâb da Aram, péhini a oé mâb da Esron, péhini a oé mâb da Farez, péhini a oé mâb da Juda,\n34. Péhioi a oé mâb da Jakob, péhini a oé mâb da Izaak, péhini a oé mâb da Abraham, péhini a oé mâb da Daré, péhini a oé mâb da Nakor,\n35. Péhini a oé mâb da Saruk, péhini a oé mâb da Ragau, pehini a oé mâb da Fateg, péhini a oé mab da Héber, péhini a oé mâb da Salo,\n36. Péhini a oé mâb da Gaman, péhini a oé mâb da Arfaksad, péhini a oé mâb da Sem, péhini a oé mâb da Noé, péhini a oé mâb da Lamek,\n37. Péhini a oé mâb da Vatusalé, péhini a oé mâb da Énok, pehini a oé mâb da Jared, péhini a oé mâb da Valaléel, péhini a oé mâb da Gainan,\n38. Pehini a oé mâb da Énos, péhini a oé mâb da Set, péhini a oé mâb da Adam, péhini a oé krouet gan̄d Doué.\n1. Hôgen Jézuz ô véza leûn eûz ar Spéréd-San̄tel, a zistroaz eûz ar Jourdan, hag a oé kaset gan̄d ar Spéred el léac’h distrô.\n2. Daou-ugen̄t dervez é choumaz énô, hag e oé temptet gan̄d ann diaoul. Ha na zebraz nétrâ é-pâd ann deisiou-zé : ha pa oan̄t tréménet en doé naoun.\n3. Neûzé ann diaoul a lavaraz d’ézhan̄ : Mar d-oud Mâb Doué, lavar d’ar méan-man̄ ma teûi da vara.\n4. Ha Jézuz a respoun̄taz d’ézhan̄ : Skrived eo : Né ket gan̄t bara hép-kén é vév ann dén, hôgen gan̄t pép gér eûz a Zoué.\n5. Hag ann diaoul hen kasaz war eur ménez uc’hel, hag a ziskouézaz d’ézhan̄ enn eunn taol ann holl rouan̄télésiou eûz ar béd :\n6. Hag é lavaraz d’ézhan̄ : Rei a rinn d’îd ann holl c’halloud-zé, ha gloar ar rouan̄télésiou-zé : râk rôed eo béd d’in ; hag hé rei a rann da néb a garann.\n7. Mar fell d’îd éta va azeûli, kémen̄t-sé a vézô d’îd.\n8. Ha Jézuz a respoun̄taz hag a lavaraz d’ézhan̄ : Skrived eo : Ann Aotrou da Zoué a azeûli, ha na zervichi némét-han̄.\n9. Ha neûzé é kasaz anézhan̄ da Jéruzalem, hag hen lékéaz war lein ann templ, hag é lavaraz d’ézhan̄ : Mar d-oud Mâb Doué, en em daol ac’hann d’ann douar.\n10. Râk skrived eo pénaoz en deûz Doué gourc’hémennet d’hé Élez ma virin̄d ac’hanôd,\n11. Ha pénaoz é tougin̄t ac’hanôd étré hô daouarn, enn aoun na stokfez da droad oud eur méan.\n12. Ha Jézuz a respoun̄taz hag a lavaraz d’ézhan̄ : Skrived eo : Na dempti kéd ann Aotrou da Zoué.\n13. Hag ann diaoul ô véza gréat hé holl demptasionou, a guitaaz anézhan̄ évid eunn amzer.\n14. Neûzé Jézuz a zistrôaz da C’haliléa dré ners ar Spéred, hag ar vrûd anézhan̄ a rédaz dré ar vrô holl.\n15. Hag hén a gélenné enn hô sinagogou, hag ann holl a réa stâd anézhan̄.\n16. Hag é teûaz da Nazaret, é péléac’h é oa bét maget, hag éz éaz hervez hé voaz da zeiz ar sabbat er sigagog, hag é savaz évit lenna.\n17. Levr ar profed Izaiaz a oé rôed d’ézhan̄ ; hag ô véza hé zigoret, é kavaz al léac’h é péhini é oa skrivet :\n18. Spéred ann Aotrou a zô war-n-oun : dré-zé en deûz va éôliet, ha va c’haset da brézégi ann aviel d’ar béorien, ha da iac’haat ar ré a zô man̄tret hô c’haloun.\n19. Da ziougani d’ar sklaved hô diéréadur, ha d’ar ré zall ann distrô eûz ar gwéled, da gâs diéré ar ré a zô brévet, ha da ziougani bloavez trugarézuz ann Aotrou, hag ann dervez eûz ar gôbr.\n20. Ha goudé béza serred al levr, é rôaz anézhan̄ d’ar bélek, hag éc’h azézaz. Ha pép dén er sinagog a zellé pîz out-han̄.\n21. Hag é téraouaz lavaroud d’ézhô : Hiriô eo eo sévénet ar skritur hoc’h eûz klevet bréma.\n2. Diou vag a wélaz péré a ioa choumed war aod al lagen, é-pâd ma édo diskennet ar beskéterien anézhô, ha ma gwalc’hen̄t hô rouéjou.\n26. Souézet-brâz é oé ann holl, hag é veûljon̄d Doué. Hag ô véza leûn a spoun̄t é léverjon̄t : Traou burzuduz hon eûz gwélet hirio.\n27. Ha goude-zé Jézuz a ieaz-kuît, hag é wélaz eur Publikan hanvet Lévi, péhini a ioa azezet é tî ar gwiriou, hag é lavaraz d’ezhan̄ : Deûz war va lerc’h.\n28. Hag hén̄ ô kuitaat pép-trâ, a zavaz hag a iéaz war hé lerc’h.\n29. Lévi a réaz d’ézhan̄ eur banvez vrâz enn hé dî : ha gant-hô ez oa ivé ouc’h taol eul lôd brâz a Bublikaned hag a ré all.\n30. Ar Farizianed hag ar Sbribed a hiboudaz ô wélout kémen̄t-sé, hag a lavaraz da ziskibled Jézuz : Pérag e tébrit-hu hag éc’h évit-hu gan̄t Publikaned ha gan̄t péc’herien ?\n31. Ha Jézuz a lavaraz d’ézhô : Né kéd ar ré iac’h hô deûz ézomm a louzaouer, ar ré glan̄v eo.\n32. N’ounn kéd deûet évit gervel ar ré wirion, hôgen évit gervel ar béc’herien d’ar binijen.\n33. Neûzé hî a lavaraz d’ézhan̄ : Pérâk diskibled Iann, hag ar Farizianed a réon̄t-hi aliez iunou ha pédennou, ha da ré a zebr hag a év ?\n34. Hag hén̄ a lavaraz d’ézhô : Ha c’houi a hell lakaad da iuni bugalé ar pried, é-pâd ma éma ar pried gan̄t-hô ?\n35. Hôgen don̄d a rai deiziou é péré é vézô lamet ar pried digan̄t-hô, ha neûzé é iunin̄t.\n36. Hag hén̄ a réaz ann hén̄vélédigez-man̄ d’ézhô : Dén na laka eur pen̄sel mézer nevez oud eur zaé gôz : anéz ar mézer nevez a ra rog hé-unan ; râg eur pen̄sel nevez na zéré kéd oud eur zaé gôz (G).\n37. Ha dén na laka gwin nevez é listri koz : anéz ar gwin a dorfê al listri ; ar gwin hé-unan a rédjé, hag al listri a vé kollet.\n38. Hôgen réd eo lakaad ar gwin nevez é listri nevez, hag ann eil hag égilé a vézô miret.\n39. Ha dén pa év gwin kôz, na c’houlenn gwin nevez ; râk lavaroud a ra : Gwell eo ann hini kôz.\n1. C’hoarvézoud a réaz, pénaoz pa dréméné Jézuz dré eur park éd, enn eil dervez eûz ar c’hen̄ta sabbat, he ziskibled a gutuḻaz tamoézennou, ha goudé beza hô friket enn hô daouarn, é tebrchon̄t anezhô.\n2. Hôgen hiniennou euz ar Farisianed a lavaraz d’ézhô : Pérâg é rît-hu ar péz a zô berzet é deisiou ar sabbat ?\n3. Ha Jézuz a lavaraz d’ézhô : Ha n’hoc’h eûz-hu ket lennet pétrâ a réaz David, pa en dévoé naoun, hén hag ar ré a ioa gan̄t-han̄ ?\n4. Pénaoz éz éaz é tî Doué, é kéméraz baraou ar c’hinnig, é tebraz hag é rôaz d’ar ré a ioa gan̄t-han̄, pétrâ-bennâg n’eo aotréet he dibri néméd d’ar véleien hép-ken ?\n5. Lavaroud a réaz c’hoaz d’ezhô : Mâb ann dén a zô ann aotrou eûz ar sabbat hé-unan.\n6. C’hoarvézoud a réaz c’hoaz, da zeiz eur sabbat all, pénaos ez éaz er Sinagog évit kélenna. Hôgen bez’ éz oa énô eunn dén pehini en doa hé zourn déou dizéc’het.\n7. Ar Skribed hag ar Farizianed a évéseé out-han̄, évit gwélout ma hé iac’hajé da zeiz ar sabbat, évit ma kavjen̄t abek d’hé damallout.\n8. Hôgen hén̄ a wié hô ménosiou ; hag é lavaraz d’ann dén péhini en doa eunn dourn dizéc’het : Saô, ha choum azé é-kreiz. Hag hé-man̄ a zavaz hag a joumaz enn hé zâ.\n9. Neûzé Jézuz a lavaraz dezhô : Mé hé choulenn digan-e-hoc’h, ha berzed eo da zeiz ar sabbat ôber ar mâd, pé ann drouk ; savétet ar vuez, pé hé lémel ?\n10. Hag ô véza sellet out-hô holl, é lavaraz d’ann dén-zé : Astenn da zourn. Hag hén̄ hé astennaz, hag hé zourn a oé paré.\n11. Hôgen hî a zavaz eunn drouk brâz enn-hô, hag é komzen̄t étré-z-hô, évit gouzout pétrâ a rajen̄d eûz a Jézuz.\n12. Enn amzer-zé Jézuz a iéaz war eur ménez évit pidi ; hag é tréménaz ann nôz ô pidi Doué.\n42. Pé pénaoz é hellez-té lavaroud d’as preûr : Va breûr, va lez da denna eur blouzen eûz da lagad, pa na wélez két eunn treûst enn da lagad da-unan ? Pilpouz, tenn da-gen̄ta ann treûst eûz da lagad. ha neûzé é wéli pénaoz tenna ar blouzen eûz a lagad da vreûr.\n17. Ar vrûd eûz a gémen̄t-sé a rédaz dre ar Judéa holl, ha dré ann holl vrô war-drô.\n16. N’eûz dén, goudé béza énaouet eur c’hleûzeur, a gémen̄d a teûjé d’hé c’huza din̄dân eul léstr, pé d’hé lakaad din̄dân eur gwélé : hôgen hé lakaad a réeur war eur c’han̄toler, évit ma vézô gwéled ar goulou gand ar ré a zeû enn tî.\n39. Distrô d’az tî, ha danével kémen̄d en deûz gréat Doué d’îd. Hag hen̄ a iéaz dré ann holl géar, hag a embannaz kémen̄d en doa Jézuz gréad enn hé gén̄ver.\n9. Neûzé Hérodez a lavaraz : Lékéad em eûz trouc’ha hé benn da Iann : Hôgen piou eo hé-man̄, diwar benn péhini, é klevann lavarout kémen̄d all ? Hag hén̄ a glaské ann tû d’hé wélout.\n33. Ha pa’z éaz ar ré-man̄ kuîd diouc’h Jézuz, Per a lavaraz d’ézhan̄ : Mestr, ervâd émomb aman̄ ; gréomp tri zelt, unan évid-od, unan évit Moizez, hag unan évid Éliaz ; râk na wié pétrâ a lavaré.\n59. Da eunn all é lavaraz : Deûz war va lerc’h. Hôgen hé-man̄ a lavaraz d’ézhan̄ : Aotrou, kâv-mâd éz ajenn da gen̄ta da liéna va zâd.\n5. Lavaroud a réaz c’hoaz d’ézhô : Péhini ac’hanoc’h mar en défé eur miñoun, ha m’az ajé d’hé gaout da han̄ter-nôz, hag a lavarjé d’ézhan̄ : Va miñoun, rô d’in évid eunn amzer teir dors vara.\n6. Râg eur miñoun d’in a zô deûed eûz ann hen̄t d’am c’havout, ha n’em eûz nétrâ da lakaad dira-z-han̄.\n7. Ha ma lavar ann dén-zé eûz hé dî d’ézhan̄ : Na heskin kéd ac’hanoun : serred eo va dôr ; va bugalé a zô kousket em gwélé ; na hellann két sével évit rei d’îd ar péz a c’houlennez.\n8. Ha ma ken̄dalc’h da skei, hel lavaroud a rann d’é-hoc’h. ma na zâv kéd évit rei d’ézhan̄ dré ann abek ma eo miñoun d’ézhan̄ ; hôgen dré ann abek d’hé heskin é savô, hag é rôiô d’ézhan̄ kémen̄d ha ma en dévézô ézomm.\n9. Ha mé a lavar d’é-hoc’h : Goulennit, hag é vézô rôed d’é-hoc’h : klaskit, hag é kéfot : stokit, hag é vézô digored d’é-hoc’h.\n10. Râk néb a c’houlenn, é véz rôed dézhan̄ : ha néb a glask a gâv : ha da néb a stok é vézô digoret.\n11. Hôgen péhini eo ann tâd ac’hanoc’h, péhini a rôjé d’hé vâb eur méan, pa c’houlenn bara, pé eunn aer, pa c’houlenn pésked ?\n12. Pé a rôjé d’ézhan̄ eur grug, pa c’houlenn eur vi ?\n13. Mar gouzoc’h éta, ha c’houi drouk, rei traou mâd d’ho pugalé, gan̄t péger braz préder hô tâd péhini a zô enn én̄v na roi-hén̄ két eur spéred mâd d’ar ré a c’houlenno digan̄t-han̄ ?\n14. Hag hén̄ a gasaz-kuît eunn diaoul péhini a ioa mud. Ha pa en doé kaset-kuîd ann diaoul, ann dén mûd a gomzaz, hag ann holl bobl a oé souézet-brâz.\n15. Hôgen lôd anézhô a lavaraz : Dré Véelzébub, penn ann diaoulou eo é kas-kuîd ann diaoulou.\n16. Lôd all évid hé dempti, a c’houlennaz digan̄t-han̄ eunn arouéz enn én̄v.\n17. Hôgen Jézuz oc’h anaoud hô ménosiou, a lavaraz d’ézhô : Pép rouan̄télez dizunvan out-hi hé-unan, a vézô disman̄tret, ha pép tî dizunvan out-han̄ hé-unan, a vézô diskaret.\n18. Mar d-eo éta Satan dizunvan out-han̄ hé-unan, pénaoz é choumô hé rouan̄télez enn hé zâ ? Râk c’houi a lavar pénaoz eo dré Véelzébub é kasann-kuît ann diaoulou.\n19. Mar kasann-kuît ann diaoulou dré Véelzébub, dré biou hô c’hâs-kuît hô pugalé ? Râk-sé é vézin̄d hô-unan hô parnerien.\n20. Hôgen mar kasann-kuît ann diaoulou dré viz Doué, rouan̄télez Doué a zô éta deûet bétég enn-hoc’h.\n21. Pa éma ann dén kré armet évid diwalloud hé dî, kémen̄d en deûz a zô é péoc’h.\n22. Hôgen mar teû eur ré kréoc’h égét-han̄, ha péhini a drec’hô anézhan̄, hé-man̄ a gasô gan̄t-han̄ hé holl armou, é péré é fisié, hag a zarnaouô hé ziwisk.\n23. Nép n’éma két gan-én, a zô a-énep d’in : ha nép na zastum két gan̄-én, a skiñ.\n24. Pa eo éat ar spéred louz er-méaz eûz a eunn dén, é valé dré al lec’hiou séac’h, ô klaskoud ar péoc’h : hag ô véza n’hé c’hâv két, é lavar : Distrei a rinn d’am zî a béléac’h ounn deûet.\n25. Ha pa zeû, é kâv anézhan̄ skubet ha kempennet.\n26. Neûzé éz â, hag é kémer gan̄t-han̄ seiz spéred all gwasoc’h égét-han̄, hag ô von̄d enn tî é choumon̄d énô : hag ar stâd divéza euz ann dén-zé a zô gwasoc’h égéd ar stâd ken̄ta.\n27. Hôgen pa lavaré kémen̄t-sé, eur vaouez ô sével hé mouéz eûz a greiz ar bobl, a lavaraz d’ézhan̄ : Euruz ar c’hôv en deûz da zouget, hag ann divronn éc’h eûz sunet.\n28. Ha Jézuz a lavaraz d’ézhi : Pé ken̄toc’h, euruz ar ré a zelaou gér Doué, hag a vîr anézhan̄.\n29. Hôgen ô véza ma tirédé ar bobl war hé drô, é téraouaz lavarout : Ar wenn-man̄ a zô eur wenn drouk : eunn arwéz a c’houlenn, ha na vézô rôed d’ézhi néméd arwéz ar profed Jonaz.\n30. Râk ével ma oé Jonaz eunn arwéz évid ann Ninivéed, ével-sé é vézô Mâb ann dén eunn arwez évid ar wenn-man̄.\n31. Rouanez ar C’hresteiz a zavô é deiz ar varn gan̄d ar wenn-man̄, hag a damallô anézhi dré ma eo deûed eûz a harzou ann douar da zélaoui furnez Salomon : ha chétu aman̄ mui égét Salomon.\n32. Tud Niniva a zavô é deiz ar varn gan̄d ar wenn-man̄, hag a damallin̄t anézhi dré ma hô deûz gréat pinijen goudé prézégen Jonaz : ha chétu aman̄ mui égét Jonaz.\n33. Dén na énaou eur c’hleûzeur, évid hé lakaad enn eul léac’h kuzet, pé din̄dan ar boézel : hôgen hé lakaad a réeur war eur c’han̄toler, évit ma sklerai ar ré a zeûi ébarz.\n34. Da lagad a zô kleûzeur da c’horf. Mar d-eo eeun da lagad, da gorf holl a vézô lugernuz : hôgen mar d-eo drouk, da gorf a vézô téval.\n35. Diwall éta na vé tévalien ar goulou a zô enn-oud.\n36. Mar d-eo éta da gorf holl lugernuz, hép kévren dévat é-béd, lugernuz é vézô holl, hag é sklerai ac’hanod, é-c’hîz eur c’hleûzeur lufruz.\n37. Ha pa gomzé, eur Farizian a bédaz anézhan̄ da leina enn hé dî. Hag hén̄ ô véza éad ébarz, en em lékéaz ouc’h taol.\n38. Hôgen ar Farizian a zéraouaz lavaroud enn-han̄ hé-unan : Pérâk na walc’h kéd hé zaourn abarz leina ?\n39. Hag ann Aotrou a lavaraz d’ézhan̄ : C’houi, Farizianed, a néta ann diavéaz eûz ar c’hôp hag eûz ar plâd : hôgen ann diabarz ac’hanoc’h a zô leûn a laéron̄si hag a zrougiez.\n40. Tûd diboell, ann hini en deûz gréad ann diavéaz, ha n’en deûz-hén̄ két gréad ivé ann diabars ?\n41. Hôgen rôid ann aluzen diwar ar péz a hellid da ziouéri ; ha chétu pép tra a vézô glân d’é-hoc’h.\n42. Hôgen gwa c’houi, Farizianed, péré a baé ann déog war ar ven̄t, war ar rû, ha war ann holl louzou, ha péré a drémen dreist ar varn hag ar garan̄tez a Zoué. Ann traou-zé a zô réd hô ôber, hép lézel ar ré all da ôber.\n43. Gwa c’houi, Farizianed, péré a gâr ar c’hadoriou ken̄ta er sinagogou, hag ar stouou er marc’hallec’h.\n44. Gwa c’houi, péré a zô ével bésiou ha na wéleur két, ha war béré é valé ann dûd, héb hô anaout.\n45. Neûzé unan eûz a zoktored al lézen a respoun̄taz, hag a lavaras d’ézhan̄ : Mestr, ô komza ével-sé, é tirogez ivé ac’hanomp.\n46. Ha Jézuz a lavaraz d’ézhan̄ : Gwa ivé c’houi, doktored al lézen, dré ma kargid ann dûd a vec’hiou ha na hellon̄t kéd da zougen, ha c’houi na fin̄vfac’h kéd anézhô gan̄d hô pîz.\n47. Gwa c’houi, péré a zâv bésiou d’ar Broféded ; hag hô tadou hô deûz hô lazet.\n48. Évit-gwîr é rôid da anaout pénaoz é kavit-mâd ar péz hô deûz gréad hô tadou : râg hî hô deûz hô lazet, ha c’houi hoc’h eûz savet bésiou d’ézhô.\n49. Dré-zé furnez Doué é deûz lavaret : Kâs a rinn d’ézhô Proféded hag Abostoled, hag é lazin̄t lôd, hag éc’h heskinin̄t lôd all.\n50. Évit ma vézô goulennet digan̄d ar wenn-man̄ goâd ann holl Broféded, a zô skuḻet adalek derou ar béd,\n51. Adalek goâd Abel bété goâd Zakariaz, péhini a zô bét lazet étré ann aoter hag ann templ. Ia, hé lavaroud a rann d’é-hoc’h, kémen̄t-sé a vézô goulennet digan̄d ar wenn-man̄.\n52. Gwa c’houi doktored al lézen, dré ma hoc’h eûz kéméret alc’houez ar wiziégez, ha n’oc’h kéd éad enn-hi, hag hoc’h eûz diarbennet ar ré a fellé d’ézhô mon̄d ébarz.\n53. Hôgen pa gomzé ével-sé d’ézhô, ar Farizianed ha doktored al lézen a zéraouaz hé en̄krézi stard, hag hé skuiza gan̄d holl draou a c’houlennen̄t digan̄t-han̄.\n54. Oc’h aoza lindagou d’ézhan̄, hag ô klaskout tenna eunn dra eûz hê c’hénou, évit tamalloud anézhan̄.\n1. Hôgen ô véza ma en em zastumaz kalz a dûd, enn hévélep doaré ma valéen̄t ann eil war égilé, é téraouaz Jézuz lavaroud d’hé ziskibled : En em ziwallid out goell ar Farizianed, péhini eo ann ipokrizi.\n2. Hôgen n’eûz nétrâ a c’hôlôet ha na vézô dizôlôet, ha nétrâ a guzet ha na vézô gwézet.\n3. Rag ar péz hoc’h eûz lavared enn amc’houlou, a vézô lavared er goulou : hag ar péz hoc’h eûz lavared er skouarn er kamprou, a vézô prézéget war ann tôennou.\n4. Lavaroud a rann éta d’é-hoc’h, va miñouned : N’hô pézet kéd a aoun râg ar ré a lâz ar c’horf, ha péré goudé-zé n’hô deûz mui nétrâ da ôber.\n5. Hôgen mé a ziskouézô d’é-hoc’h rak piou é tléit kaoud aoun : hô pézed aoun râg ann hini péhini, goudé béza hô lazet, a hell hô teûrel enn ifern. Ia, hel lavaroud a rann d’é-hoc’h, hô pézed aoun râg hen-nez.\n6. Ha na werzeur két pemp golvan daou wennek : hag unan anézhô na gouéz két é an̄kounac’h dirâk Doué ?\n7. Hôgen bleô hô penn a zô nivéred holl. N’hô pézet két ’ta a aoun : muioc’h é talit éget kalz a c’holvaned.\n8. Hôgen hel lavaroud a rann d’é-hoc’h : Piou-bennâg a an̄savô ac’hanoun dirâg ann dûd, Mâb ann dén a an̄savô anézhan̄ dirâg Élez Doué.\n9. Ha piou-bennâg a zinac’hô ac’hanoun dirâg ann dûd, é tinac’hinn anézhan̄ dirâg Élez Doué.\n10. Ha piou-bennâg en dévézô komzed a-énep Mâb ann dén, é vézô distaoled d’ézhan̄ ; hôgen piou-bennâg en dévézô komzed oud ar Spéred-Glân̄, na vézô kéd distaoled d’ézhan̄.\n11. Hôgen pa viot kased dirâg ar sinagogou, ha dirâg ar pennou-brô hag ar ré vrâz, n’en em likit kéd é poan pénaoz na pétrâ a lévérot.\n12. Rag ar Spéred-San̄tel a zeskô d’e-hoc’h enn heur-zé ar péz a dléod da lavarout.\n13. Neûzé eur ré eûz ar bobl a lavaraz d’ézhan̄ : Aotrou, lavar d’am breûr ma rannô gan-én̄ ann digouéz.\n14. Hôgen Jézuz a lavaraz d’ézhan̄ : Dén, piou en deûz va lékéad da varner pé da ranner war-n-hoc’h ?\n15. Goudé é lavaraz d’ézhô : Gwélit hag en em virit out pép pizoni : râg é pé paodder-bennâg ma véz eunn dén, hé vuez na zalc’h kéd oud ar péz en deûz.\n16. Neûzé é tanévellaz d’ézhô ar barabolen-man̄, ô lavarout : Douar eunn dén pinvidik en doa rôet kalz a frouez :\n17. Hag é venné enn-han̄ hé-unan, ô lavarout : Pétrâ a rinn-mé, ô véza n’em eûz léac’h é-béd é péhini é likiinn va frouézou ?\n18. Hag hén̄ a lavaraz : Chétu pétrâ a rinn ; va soliérou a ziskarinn, hag é savinn soliérou brasoc’h ; hag é tastuminn énô va holl frouézou ha va holl vadou.\n19. Hag é livirinn d’am éné : Va éné, kalz a vadou éc’h eûz a dû évit meûr a vloaz : arzaô, debr, év, ha gra banvez.\n20. Hôgen Doué a lavaraz d’ézhan̄ : Dén diboell, enn nôz-man̄ é vézô goulenned da éné digan-éz ; da biou é vézô ar péz éc’h eûz dastumet ?\n21. Kémen̄t-sé a c’hoarvez da néb a zastum madou évit-han̄ ha péhini né d-eo két pinvidik dirâk Doué.\n22. Hag hén̄ a lavaraz d’hé ziskibled : Dré-zé é lavarann d’é-hoc’h : Na vézit kit nec’het évit hô puez pétrâ a zebrot, nag évid hô korf pétrâ a wiskot.\n23. Ar vuez a zô gwelloc’h égéd ar boed, hag ar c’horf gwelloc’h égéd ann diḻad.\n24. Sellid ouc’h ar brini ; na hadon̄t két ; na védon̄t két ; n’hô deûz na kaô na solier ; ha koulskoudé Doué a voet anézhô. Pégémen̄t n’oc’h-hu két gwelloc’h égét-hô ?\n25. Hôgen piou ac’hanoc’h gan̄d hé holl breder a hellfé kreski hé ven̄t eûz a eunn ilinad hep-kén ?\n26. Ma na hellid éta ôber eunn dra zister, pérâg oc’h-hu nec’het gan̄d ar ré all ?\n27. Sellid ouc’h al lili ha pénaoz é kreskon̄t : na labouron̄t, ha na nézon̄t két. Hel lavaroud a rann d’é-hoc’h pénaoz Salomon é-kreiz hé holl c’hloar né oa két gwisket ével unan anezhô.\n28. Mar gwisk éta Doué er-chîs-sé eul louzaouen péhini a zô er park hirio hag a vézô taolet war-c’hoaz er fourn ; gan̄t péger brâz préder n’hô kwiskô-hén̄ két, tûd a nébeûd a feiz ?\n54. Lavaroud a réa ivé d’ar bobl : Pa wélit eur goabren ô sével eûz ar c’hus-héol, é livirit râk-tâl : Don̄d a rai glaô ; hag é teû.\n19. Hén̄vel eo oud eur c’hreûnen sézô a gémer eunn dén hag a laka enn hé liors. Kreski a ra, hag é teû da véza eur wézen vrâz ; ha laboused ann én̄v a arzaô war hé skourrou.\n9. Ha na zeûfé ann hini en deûz pédet ann eil hag égilé, ha na lavarfé d’îd : Rô al léac’h-zé da hé-man̄ ; n’az afez neûzé enn eur rusia el léac’h divéza.\n24. Râg ar mâb-man̄ d’in a ioa marô, hag eo asbevet : dian̄ked oa, hag eo askavet. Hag en em lakaad a réjon̄d da ôber banvez.\n25. Hôgen hé vap héna a ioa er park : ha pa zistrôaz ha pa dôstaaz ouc’h ann tî, é klevaz ar c’hân hag ar c’horol :\n26. Hag é c’halvaz unan eûz ar vévellou ; hag é c’houlennaz pétrâ oa kémen̄t-sé.\n27. Hag hé-man̄ a lavaraz d’ézhan̄ : Da vreûr a zô deûet, ha da dâd en deûz lazed al leûé lard, ô véza ma ’z eo distrôet iac’h.\n28. War gémen̄t-sé ê savaz droug enn-han̄ ha na fellé kéd d’ézhan̄ mon̄d ébarz. Hôgen hé dad ô véza éad er-méaz, en em lékéaz d’hé bidi.\n29. Hag hé-man̄ a respoun̄taz, hag a lavaraz d’hé dâd : Chétu meûr a vloaz zô aba émounn dindân da c’hourc’hémennou, ha biskoaz n’ounn tréménet dreist hini anézhô : ha biskoaz n’éc’h euz rôed eur c’havrik d’in, évid ôber banvez gan̄t va miñouned.\n30. Hôgen kerken̄t ha ma eo deûed ar mâb-man̄ d’îd, péhini en deûz debret hé zanvez gan̄t merc’hed, éc’h eûz lazed évit-han̄ al leûé lard.\n31. Hag ann tâd a lavaraz d’ézhan̄ : Va mab, té a zô bépréd gan-én̄, ha kémen̄d em euz a zô d’îd :\n32. Hôgen réd é oa ôber banvez hag en em laouénaat, râg ar breûr-man̄ d’îd a ioa marô, hag eo asbévet : dian̄ked é oa hag eo askavet.\n1. Jezuz a lavaraz ivé d’hé ziskibled : Eunn dén pinvidik en doa eur mérer : hag hé-man̄ a oé tamalled dira-z-han̄ da véza trézet hé vadou.\n2. Hag hén̄ a c’halvaz anézhan̄, hag a lavaraz d’ézhan̄ : Pétrâ a glevann-mé diwar da benn ? Daskor koun̄t d’in eûz da vérérez ; râg hiviziken na helli mui méra va madou.\n3. Hôgen ar mérer a lavaraz enn-han̄ hé-unan : Pétrâ a rinn-mé, pa lamm va aotrou mérérez hé vadou digan-én ? Na hellfenn ket laboura ann douar, ha rusia a rafenn ô korka.\n4. Gouzoud a rann pétrâ a rinn, évit, pa vézô lamet ar mérérez digan-én, ma tigémérin̄d ac’hanoun enn hô ziez.\n5. O véza éta galvet kémen̄d hini a dlié d’hé aotrou, e lavaraz d’ar c’hen̄ta : Pégémen̄d a dléez-té d’am aotrou ?\n6. Hag hén̄ a lavaraz : Kan̄t barazik éôl. Hag hén̄ a lavaraz d’ézhan̄ : Kémer da zléad, azez azé, ha skrîv hanter-kan̄t.\n7. Da eunn all é lavaraz : Ha té, pégémen̄t é tléez-té ? Hag hé-man̄ a lavaraz : Kan̄t feûr gwiniz. Hag hén̄ a lavaraz d’ézhan̄ : Kémer da skrîd, ha skrîv pevar-ugen̄t.\n8. Hag ann aotrou a veûlaz ar mérer disleal-zé, dré m’en doa méret gan̄t furnez : râk bugalé ar béd-man̄ a zô furoc’h enn hô gwenn égét bugalé ar goulou.\n9. Ha mé a lavar d’é-hoc’h : Grît miñouned d’é-hoc’h gan̄d ar madou disléal, évit, pa zeûod da gouéza, ma tigémérin̄d ac’hanoc’h enn teltou hîr-baduz.\n10. Néb a zô léal enn traou dister, a zô léal enn traou brâz : ha néb a zô disléal enn traou dister, a zô disléal enn traou brâz.\n11. Ma n’hoc’h két bét éta léal er madou disléal, piou a fisiô enn-hoc’h ar madou gwirion ?\n12. Ha ma n’hoc’h két bét léal er madou a-ziavéaz, piou a rôi d’é-hoc’h ar péz a zô d’é-hoc’h ?\n13. Dén é-béd na hell servicha daou aotrou : râk pé é kasaô unan, hag é karô égilé ; pé en em stagô oud unan, hag é faéo égilé. Na hellit két servicha Doué hag ar madou (G).\n14. Hôgen ar Farizianed, péré a ioa tûd pîz, a glevé kémen̄t-sé, hag a réa goab anézhan̄.\n15. Hag hén̄ a lavaraz d’ézhô : Évid-hoc’h-hu en em ziskouézit gwirion dirâg ann dûd. Doué a anavez hô kalounou : râg ar péz a zô huel war ménoz ann dûd a zô eunn dra argarzuz dirâk Doué.\n16. Al lézen hag ar Broféded a zô bét bété Iann : adaleg ann amzer-zé rouan̄télez Doué a zô bét prézéget ; ha pép-hini a laka hé strîv évit mon̄d enn-hi.\n17. Ken̄toc’h é trémenô ann én̄v hag ann douar, égét na vézô tennet eul lizéren eûz al lézen.\n18. Piou-bennâg a gâs-kuîd hé c’hrég, hag a gémer eunn all, a gouéz enn avoultriez : ha piou-bennâg a zimez gan̄d eur c’hrég kaset-kuît gan̄d hé ozac’h, a gouéz enn avoultriez.\n19. Béz éz oa eunn dén pinvidik, péhini a ioa gwisket a vouk hag a lien moan : hag e réa banvez bemdez gan̄t mizou brâz.\n20. Béz’ éz oa ivé eunn dén paour hanvet Lazar, péhini a ioa gourvézet ouc’h hé zôr, gôlôed a c’houliou.\n21. Péhini en défé bét c’hoan̄t d’en em walc’ha gan̄d ar bruzun a gouézé diwar daol ann dén pinvidik, ha dén na roé d’ézhan : hôgen ar châs a zeûé, hag a lipé hé c’houliou.\n22. Hôgen c’hoarvézoud a réaz pénaoz é varvaz ann dén paour, hag é oé douget gan̄d ann Élez é askré Abraham. Ann dén pinvidig a varvaz ivé, hag é oé liénet enn ifern.\n23. Hôgen pa édo enn en̄krez, é savaz hé zaou-lagad, hag é wélaz Abraham a-bell, ha Lazar enn hé askré.\n24. Hag hén̄ enn eur c’harmi a lavaraz : Tâd Abraham, az péz truez ouz-in ; kâs Lazar, évit ma lakai penn hé vîz enn dour, ha ma freskai va zéôd ; râg gwall en̄krézed ounn er flamm-man̄.\n25. Hag Abraham a lavaraz d’ézhan̄ : Va mâb, az péz koun pénaoz éc’h eûz bét da vadou enn da vuez, ha pénaoz Lazar n’en deûz bét némét poaniou : hôgen bréman̄ hén̄ a vézô dizoaniet, ha té a vézô en̄krézet.\n26. Hag é kémen̄t-sé holl, éz eûz eur poull brâz étré nî ha c’houi : enn hévélep doaré na hellé hini mon̄d ac’hann étrézég enn-hoc’h, na don̄d aman̄ a-les-sé.\n27. Hag ann dén pinvidik a lavaraz d’ézhan̄ : Va zâd, da bidi a rann d’hé c’hâs da di va zâd.\n28. Râg pemb breûr em eûz : évit ma testéniô kémen̄t-man̄ d’ézhô, gan̄d aoun na zeûfen̄d ivé ho-unan el léac’h en̄krézuz-man̄.\n29. Hag Abraham a lavaraz d’ézhan̄ : Moizez hag ar Broféded hô deûz ; sélaouen̄t anézhô.\n30. Nann, émé-z-han̄, tâd Abraham ; hôgen mar d-a unan eûz ar ré varô d’hô c’havout, é rain̄t pinijen.\n31. Abrabam a lavaraz d’ézhan : Ma na zélaouon̄t na Moizez nag ar Broféded, na grédin̄t két ken nébeût, ha pa’z afé unan eûz a douez ar ré-varô.\n1. Ha Jézuz a lavaraz d’hé ziskibled : Réd eo é teûfé gwall skouériou hôgen gwa d’ann hini eûz a béhini é teûon̄t.\n2. Gwelloc’h é vé d’ézhan̄ é vé staget ouc’h hé c’houzoug eur méan milin, hag é vé taoled er môr, égét ma rôfé gwall skouér da unan eûz ar vugaligou-man̄.\n3. Likid évez ouz-hoc’h. Mar en deûz péc’hed da vreûr enn da énep, tamall anézhan̄ : ha ma en deûz keûz, distaol d’ézhan̄.\n4. Ha mar péc’h enn da énep seiz gwéach enn deiz, ha mar tistrô seiz gwéach enn deiz d’az kavout, eun eul lavarout : Keûz em eûz ; distaol d’ézhan̄.\n5. Hag ann Ébestel a lavaraz d’ann Aotrou : Kresk hor feiz-ni.\n6. Hôgen ann Aotrou a lavaraz : Ma hô pé feiz ével eur c’hreûnen zézô, hag é lavarfac’h d’ar wézen-vouar-zé : En em zic’hrisienn, ha kéa d’en em blan̄ta er môr ; sen̄ti a rajé ouz-hoc’h.\n7. Piou ac’hanoc’h ma en deûz eur mével oc’h ara pé ô vesa, a lavarfé d’ézhan̄ pa eo distrô eûz ar park : Kéa râk-tâl, hag en em laka ouc’h taol.\n8. Ha na lavarfé két ken̄toc’h d’ézhan̄ : Aoz koan d’in, en em c’houriz, ha servich ac’hanoun, bété ma em bézô debret hag évet ; ha goudé-zé é tebri hag éc’h evi ?\n9. Ha n’en dévézô kéd a drugarez d’ar mével-zé, mar gra kément en deûz gourc’hémennet d’ézhan̄ ?\n10. Na grédann két. Ével-sé c’houi ivé, p’hô pézô gréat kémen̄d a zô gourc’hémennet d’é-hoc’h, livirit : Mévellou didalvez omp : kémen̄d hor boa da ôber, hon eûz gréat.\n11. Eunn deiz pa ’z éa da Jéruzalem, é tréméné Jézuz dré greiz Samari hag ar Galiléa.\n12. Ha pa ’z éa ébarz eur vourc’h, é oé diarbennet gan̄t dék dén lovr,\n13. Hag ô sével hô mouéz, a lavaré : Mestr, ar péz truez ouz-omp.\n14. Pa wélaz anézhô, é lavaraz : Id, hag en em ziskouézid d’ar véleien. Ha pa ’z éjon̄t, é oen̄t iac’héet.\n15. Hôgen unan anézhô, ô wélout pénaoz é oa paré, a zistrôaz war hé c’hîz, hag a veûlaz Doué gan̄d enr vouéz gré.\n16. Hag en em daolaz oud hé dreid, oc’h hé drugarékaat : hag hé-man̄ a ioa eur Samaritan.\n17. Neûzé Jézuz a lavaraz : Ha né d-eo két bét iac’héet ann dég holl ? Péléac’h éma ann naô all ?\n18. N’eûz két bét kaved hini a gémen̄t a vé distrôet, hag en défé meûlet Doué, néméd ann diavésiad-man̄.\n19. Ha Jézuz a lavaraz d’ézhan̄ : Saô, ha kéa, da feiz en deûz da iac’héet.\n20. Ar Farizianed ô véza goulenned digan̄t-han̄ peûr é teûjé rouan̄télez Doué, é respoun̄taz d’ézhô ô lavarout : Rouan̄télez Doué na zeûi két enn eunn doaré arwézuz.\n21. Ha na vézô két lavaret : Éma aman̄, pé éma azé. Râk chétu éma rouan̄télez Doué enn hô kreiz.\n22. Neûzé é lavaraz d’hé ziskibled : Don̄d a rai eunn amzer é péhini hô pézô c’hoan̄t da wéloud unan eûz a zeisiou Mâb ann dén, ha n’hen gwélot két.\n23. Hag hî a lavarô d’é-hoc’h : Éma aman̄, pé éma ahon̄t. N’az ît kéd dî, ha na heuḻit kéd anézhô.\n24. Râg é-c’hîz ma teû eul luc’héden da lugerni eûz a eur penn d’ar penn all eûz ann én̄v ; ével-sé é teûi Mâb ann dén enn hé zeiz.\n25. Hôgen araok neûzé eo réd d’ézhan̄ gouzan̄vi kalz ha béza distaolet gan̄d ar wenn-man̄.\n26. Hag é-c’hîz ma eo c’hoarvézet é deisiou Noé, ével-sé é c’hoarvézô da zeisiou Mâb ann dén.\n27. Ann dûd a zebré hag a évé ; dimizi a réan̄t hag é réan̄t dimiziou bétég ann deiz m’az éaz Noé enn arc’h : hag al livaden a zeûaz, hag a gasaz ann holl gan̄t-hi.\n28. Hag é-c’hîz ma c’hoarvézaz ivé é deisiou Lot : ann dûd a zebré hag a évé, a bréné hag a werzé, a blan̄té hag a zavé tiez :\n29. Hôgen enn deiz m’az éaz Lot er-méaz eûz a Zodoma, é c’hlaôiaz tân ha soufr eûz ann én̄v, hag a gasaz ann holl gan̄t-hô.\n30. Ével-sé é c’hoarvézô ivé pa en em ziskouézô Mâb ann dén.\n31. Eun heur-zé, néb a vézô war hé dôen, hag hé listri enn tî, na ziskennet két évid hô c’hémérout ; ha néb a vézô er park, na zistrôet kéd ivé war hé c’hîz.\n32. Hô pézet koun eûz a c’hrég Lot.\n33. Piou-bennâg a fellô d’ézhan̄ savétei hé vuez, he c’hollô : ha piou-bennâg hé c’hollô a zavétéô anézhi.\n34. Hel lavaroud a rann d’é-hoc’h pénaoz enn nôz-zé, eûz a zaou a vézô enn eur gwélé, unan a vézô kéméret, hag égilé a vézô lézet :\n35. Eûz a ziou a vézô ô vala kévret, unan a vézô kéméret, hag ébén a vézô lézet. Eûz a zaou a vézô enn eur park, unan a vézô kéméret, hag égilé a vézô lézet.\n36. Hag hî a respoun̄taz hag a lavaraz d’ézhan̄ : É péléac’h, Aotrou ?\n37. Hag hén̄ a lavaasz d’ézhô : É pé1éac’h-bennâg ma vézô ar c’horf, énô en em strollô ann éred.\n1. Lavaroud a réaz ivé ar barabolen-man̄ d’ézhô, évid diskouéza pénaoz eo réd pidi bépréd, hag héb éhana,\n2. O lavarout : Béz’ éz oa eur barner enn eur géar, ha na zoujé kéd Doué, ha n’en doa aoun é-bed râg ann dûd.\n29. Ha Jézuz a lavaraz d’ézhô : É-gwirionez hel lavarann d’é-hoc’h pénaoz dén na zilézô hé dî, pé hé dâd hag hé vamm, pé hé vreûdeûr, pé hé c’hrég, pé hé vugalé, évit rouan̄télez Doué,\n30. Ha n’en dévézô enn amzer-man̄ kalz ouc’h-penn, hag enn amzer da zon̄t ar vuez peûr-baduz.\n31. Neûzé Jézuz a géméraz gan̄t-han̄ ann daouzék, hag a lavaraz d’ézhô : Chétu éz éomp da Jéruzalem, ha kémen̄d a zô bét skrivet gan̄d ar Broféded diwar-benn Mâb ann dén a vézô sévénet.\n32. Râk lékéat é vézô étré daouarn ar Jen̄tiled, péré a rai goab anézhan̄, a skourjékô anézhan̄ hag a skôpô out-han̄ :\n33. Ha goudé béza hé skourjézet, é lazin̄d anézhan̄, hag ann trédé deiz é savô a varô da véô.\n34. Hag hî na boellé nétrâ eûz a gémen̄t-se ; al lavar-zé a oa kuzet d’ézhô, ha na wien̄t két pétrâ a fellé d’ézhan̄ da lavarout.\n35. Ha pa édo tôst da Jériko, eunn dén dall a ioa azézet war ann hen̄t, hag a c’houlenné ann aluzen.\n36. Ha pa glevaz ar bobl ô tréménout, é c’houlennaz pétrâ é oa kémen̄t-sé.\n37. Hag hî a lavaraz d’ézhan̄ pénaoz é tréméné Jézuz a Nazaret.\n38. Hag hén̄ en em lékéaz da c’harmi, ô lavarout : Jézuz, mâb David, az péz truez ouz-in.\n39. Hag ar ré a iéa a-raok a grôzé anézhan̄ évid hé lakaad da dével. Hôgen hén̄ a c’harmé c’hoaz kréoc’h, ô lavarout : Mâb David, az péz truez ouz-in.\n40. Hôgen Jézuz ô véza arzaouet, a c’hourc’hémennaz hé gâs d’ézhan̄. Ha pa dôstaaz, é c’houlennaz digan̄t-han̄ :\n41. Pétrâ a fell d’îd é rajenn évid-od ? Hag ann dén dall a lavaraz d’ézhan̄ : Aotrou, gra ma wélinn.\n42. Ha Jézuz a lavaraz d’ézhan̄ : Gwél, da feiz en deûz da zavétéet.\n43. Ha râk-tâl é wélaz, hag éc’h heûlié Jézuz ô veûli Doué. Hag ann holl bobl ô welout kémen̄t-sé a veûlaz Doué\n1. Jézuz ô veza éat é Jériko a dréméné dré géar.\n2. Ha chétu eunn dén hanvet Zakéuz péhini a ioa da benn d’ar Bublikaned, hag a ioa pinvidik,\n3. En doa c’hoan̄t da wélout Jézuz ha d’hé anaout : ha na hellé két, dré ann abek d’ann en̄groez, râg gwall vihan é oa.\n4. En em lakaad a réaz da rédek hag é piñaz war eur wézen zikomor évid hé wélout : râk dré énô é tlié tréménout.\n5. Ha pa zeûaz Jézuz el léac’h-zé, é savaz hé zaou-lagad hag é wélaz anézhan̄ ; hag é lavaraz d’ézhan̄ : Zakéuz, diskenn râk-tâl ; râk réd eo d’in hiriô mon̄d da choum enn da dî.\n6. Hag hén̄ a ziskennaz râk-tâl, hag a zigéméraz Jézuz gan̄t laouénidigez.\n7. Ha pa wélaz ann holl kémen̄t-sé, é soroc’hen̄t, ô lavarout : É-tî eur péc’her eo éad da choum.\n8. Hôgen Zakéuz, oc’h en em zerc’hel dirâg ann Aotrou, a lavaraz d’ézhan̄ : Chétu Aotrou, é rôann ann han̄ter eûz va madou d’ar béorien : ha mar em eûz gréat gaou ouc’h unan-bennâg, é tistaolinn d’ézhan̄ péder gwéach kémen̄d all.\n9. Jézuz a lavaraz d’ézhan̄ : Ar zilvidigez a zô bét rôed hiriô d’ann tî-man̄ : dré ma’z eo ivé hé-man̄ mâb da Abraham.\n10. Râk Mâb ann dén a zô deûet évit klaskout hag évit savétei ar péz a ioa kollet.\n11. O véza ma silaoué ann dûd-zé kémen̄t-sé gan̄t strîv, é lavaraz c’hoaz eur barabolen, dré ma’z oa tôst da Jéruzalem, ha ma vennen̄t pénaoz rouan̄télez Doué en em ziskouézché abars némeûr.\n12. Lavaroud a réaz ’ta d’ézhô : Eunn dén nobl a iéaz enn eur vrô bell évit kémérout eur rouan̄télez évit-han̄, hag évit don̄t-kuît goudé.\n13. Hag ô véza galvet hé zek mével, é rôaz d’ézhô dék péz arc’han̄t, hag é lavaraz d’ézhô : Likid ann arc’han̄t-zé da c’hounid, kén na zistrôinn.\n14. Hôgen tûd hé vrô a gasaé anézhan̄ ; hag é kaschont kannaded war hé lerc’h, évit lavaroud d’ezhan̄ : Na fell kéd d’éomp é vé hé-man̄ hor roué.\n15. Hag é tristrôaz goudé béza digéméret hé rouan̄télez : hag é c’hourc’hémennaz gervel ar mevellou da béré en doa rôed hé arc’han̄t, évit gouzout pégémen̄t en doa gounézet pép-hini.\n16. Hôgen ar c’hen̄ta a zeûaz hag a lavaraz : Aotrou, da béz arc’han̄t en deûz gounézed dég all.\n17. Hag hé aotrou a lavaraz d’ézhan̄ : Braô, mével mâd, dré ma’z oud bét léal war nébeûd a drâ, ez pézô galloud war zék kéar.\n18. Eunn all a zeûaz hag a lavaraz : Aotrou, da béz arc’han̄t en deûz gounézet pemp all.\n19. Hag ann Aotrou a lavaraz da hé-man̄ : Ha té, ez pézô galloud war bemp kéar.\n20. Eunn all a zeûaz hag a lavaraz : Aotrou, chétu da béz arc’han̄t, em eûz lékéad enn eunn tamm lien,\n21. Râg aoun em eûz bét ra-z-od, dre ma’z oud eunn dén garô : kéméroud a réz ar péz n’éc’h eûz két rôet, médi a réz el léac’h n’éc’h eûz kéd hadet.\n22. Hé aotrou a lavaraz d’ézhan̄ : Dré da c’hénou da-unan, é varnann ac’hanôd, mével fall : té a wié pénaoz ounn eunn dén garô, pénaoz é kémérann ar péz n’em eûz két rôet, ha pénaoz é védann el léac’h é pehini n’em eûz kéd hadet :\n23. Pérâg éta n’éc’h eûz-té ket lékéat va arc’han̄t war daol ar werz, évit, pa zistrojenn, ma hé dennjenn gan̄t kampi ?\n24. Hag é lavaraz d’ar ré a ioa énô : Tennit digan̄t-han̄ ar péz arc’han̄t en deûz, ha rôit-hén̄ d’ann hini en deûz dék péz arc’han̄t.\n25. Hag hi a lavaraz d’ézhan̄ : Aotrou, dék péz arc’han̄t en deûz.\n26. Hôgen, émé-z-han̄, mé a lavar d’é-hoc’h pénaoz da gémen̄d en deûz é vezô rôet, hag é founnô : hôgen da nép n’en deûz két, é vézô lamet digan̄t-han̄ kémen̄d en deûz.\n27. É-ken̄ver va énébourien péré né ket fellet d’ézhô é vijenn da roué d’ézhô, digasit-hô aman̄, ha lazit-hô dira-z-oun.\n28. Hag ô véza lavaret kémen̄t-sé, é piñaz da Jéruzalem, ô von̄d a-raog ar ré all.\n29. Ha pa dôstajon̄d out Bélfajé hag out Bétania, war ar ménez a c’halveur Olived, é kasaz daou eûz hé ziskibled,\n30. Hag é lavaraz dézhô : Id d’ar vourc’h a zô râg-énep d’é-hoc’h, ha pa viod éad enn-hi, é kéfot eunn azen iaouan̄k stâg, war béhini n’eo c’hoaz piñed dén ; distagit-hén̄ ha digasit-hén̄ d’in.\n31. Ha ma lavar eur ré d’ê-hoc’h : Pérag é tistagit-hu hen-nez ? Livirid d’ézhan̄ : Dré ma en deûz ann Aotrou ézomm anézhan̄.\n32. Ar ré a gasé a iéaz éta, hag a gavaz ann azen iaouan̄k é-c’hîz m’en doa lavared d’ézhô.\n33. Hôgen pa zistagen̄t ann azen, hé berc’henned a lavaraz d’ézhô : Perâg é tistagit-hu ann azen iaouan̄k-zé ?\n34. Hag hî a lavaraz : Dré m’en deûz ann Aotrou ézomm anézhan̄.\n35. Hag é tigaschon̄d anézhan̄ da Jézuz. Ha goudé béza taolet hô diḻad war ann azen, é lékéjon̄t Jézuz wâr-n-ézhan̄.\n36. Ha dré ma’z éa, é skiñé ann dûd hô diḻad war ann hen̄t.\n37. Hôgen pa dostéé eûz a ziskenn ménez Olived, ann holl ziskibled laouen-brâz, a zéraouaz meûli Doué a bouéz-penn eûz ann holl vurzudou hô doa gwélet,\n38. O lavarout : Benniget ra vézo ar roué a zeû enn hanô ann Aotrou : péoc’h enn én̄v, ha gloar enn uc’héla eûz ann én̄vou.\n39. Neûzé hiniennou eûz ar Farizianed péré a ioa é-touez ar bobl, a lavaraz d’ézhan̄ : Mestr, krôz da ziskibled.\n40. Hag hén̄ a lavaraz d’ézhô : Hel lavaroud a rann d’é-hoc’h pénaoz ma tâv ar ré-man̄, ar vein hô-unan a c’harmô.\n41. Ha pa dôstéé, ha pa wélaz kéar, é lén̄vaz war-n-ézhi, ô lavarout :\n42. Ma anavézchez enn deiz-man̄ ar péz a hell digas ar peoc’h d’id : hôgen bréma kémen̄t-sé a zô kuzed ouz da zaou-lagad.\n43. Râk don̄d a rai eunn amzer war-n-od, é péhini da énébourien a rai kleûsiou enn-drô d’îd, hag a strobô ac’hanôd, hag a strizô ac’hanôd a bép tû :\n44. Da ziskara a rain̄d d’ann douar, té hag ar vugalé a zô enn-od, ha na lézin̄t két méan war véan ; ô véza n’éc’h eûz kéd anavézet ann amzer eûz da wéladen.\n45. Hag ô veza éad enn templ, é téraouaz kâs-kuît ar ré a werze hag ar ré a bréné,\n46. O lavaroud d’ézhô : Skrived eo : Va zî a zô tî ar béden. Ha c’houi hoc’h euz gréad anézhan̄ eur c’héô laéroun.\n47. Ha bemdéz é kelenné enn templ. Hôgen Prin̄sed ar véleien, ar Skribed, ha Pennou ar bobl a glaské ann darvoud d’hé golla.\n48. Ha na gaven̄t nétrâ da ôber enn hé énep ; râg ann holl bobl a ioa souézet-braz oc’h hé glevout.\n1. Unan eûz ann deisiou-zé, pa édo ô kélenna ar bobl enn templ, hag ô prézégi ann aviel, Prin̄sed ar véleien, ar Skribed hag ann Hénaoured en em strollaz,\n2. Hag a lavaraz d’ézhan̄ : Lavar d’é-omp gan̄t pé c’halloud é réz kémen̄t-sé, pé piou en deûz rôed d’îd ar galloud-zé ?\n3. Hôgen Jézuz a respoun̄taz hag a lavaraz d’ézhô : Eur gér a c’houlenninn ivé digan-é-hoc’h. Respoun̄tid d’in :\n4. Badez Iann, hag hén̄ a zeûé eûz ann én̄v, pe eûz ann dûd ?\n5. Hag hî a venné enn-hô hô-unan, ô lavarout : Ma lévéromp eûz ann én̄v, é lavaro : Pérâg éta n’hoc’h eûs-hu két kréded d’ézhan̄ ?\n6. Hôgen ma lévéromp eûz ann dûd, ann holl bobl a labézo ac’hanomp ; râk kridi a réon̄t évit-gwîr pénaoz Iann a ioa Profed.\n7. Hag hî a respoun̄taz pénaoz na wien̄t kéd a béléac’h é teûé.\n8. Ha Jézuz a lavaraz d’ézhô : Ha, mé na livirinn kéd d’é-hoc’h gan̄t pé c’halloud é rann kémen̄t-sé.\n9. Neûzé é téraouaz lavaroud d’ar bobl ar barabolen-man̄ : Eunn dén a blan̄taz eur winien, hag a rôaz anézhi é gôbr da labourerien, hag a iéaz enn eur vrô bell évit pell amzer.\n10. Pa oé deûed ann amzer, é kasas eur mével étrézég al labourerien, évit ma rôjen̄d d’ézhan̄ frouez hé winien. Hôgen ar ré-man̄ goudé béza hé gannet, a gasaz kuît anézhan̄ hép rei nétrâ d’ézhan̄.\n11. Eur mével all a gasaz d’ézhô. Hôgen hî, goudé béza ivé hé gannet, ha gréad d’ézhan̄ meûr a zismégan̄s, hé c’hasas-kuît hép rei nétrâ d’ezhan̄.\n12. Eunn trédé a gasas : Hag hî, goudé béza hé c’houliet, hé c’hasaz ivé kuît.\n13. Hôgen aotrou ar winien a lavaraz : Pétrâ a rinn-mé ? Kâs a rinn va mâb kér d’ézhô : martézé, pa hen gwélin̄t, é toujin̄d anézhan̄.\n14. Hôgen al labourerien pa wéljon̄d anézhan̄, a vennaz enn-hô hô-unan, ô lavarout : Hé-man̄ eo ann her, lazomp-hén, hag hé zigwés a vézô d’é-omp.\n15. Hag ô véza hé daolet enn tû all d’ar winien, é lazjon̄d anézhan̄. Petrâ éta a rai d’ézhô aotrou ar winien ?\n16. Don̄d a rai, hag é kollô al labourerien-zé, hag é rôi hé winien da labourerien all. Prin̄sed ar véleien ô veza klevet kémen̄t-sé, a lavaraz d’ézhan̄ : Doué ra virô.\n17. Hôgen Jézuz ô selloud out-hô a lavaraz d’ézhô : Pétrâ éta eo ann dra-man̄ a zô skrivet : Ar méan a zô bét distaolet gan̄d ar ré a zavé ann tî, a zô deûed da véza ar méan ken̄ta eûz ar c’horn.\n18. Piou-bennâg a gouézô war ar méan̄-zé a vézô brévet ; hag ann hini war béhini é kouézô a vézô friket.\n19. Prin̄sed ar véleien hag ar Skribed hô doé c’hoan̄t da gregi enn-han̄ enn heur-zé ; râg anavésed hô doa pénaoz en doa danévellet ar barabolen-zé enn hô énep : Hôgen aoun hô doa râg ar bobl.\n1. Eur wéach Jézuz a zellé ouc’h ar ré binvidik péré a daolé hô alusennou er c’héf.\n2. Gwéloud a réaz ivé eunn in̄tan̄vez paour péhini a lékéaz daou bézig arc’hant enn-han̄.\n3. Hag é lavaraz : É-gwirionez hel lavarann d’é-hoc’h, pénaoz ann in̄tan̄vez paour-zé, é deûz lékéat muioc’h égéd ar ré all.\n4. Râg ar ré-zé holl hô deûz gréat rôou da Zoué diwar ar péz a founné d’ézho : hôgen hou-man̄ é deûz roed euz hé diénez kémen̄d é doa évid hé buézégez.\n5. O véza ma lavaré hiniennou d’ézhan̄ pénaoz ann templ a oa savet gan̄t mein kaer, ha kin̄klet gan̄t rôou pinvidik, é lavaraz d’ézhô :\n6. Don̄d a rai eunn amzer é péhini kémen̄d a wélit aman̄ a vézô disman̄tret, ha na joumô két méan war véan.\n7. Neuzé é réjon̄d ar goulenn-man̄ digan̄t-han̄ : Mestr, peûr é c’hoarvézô kémen̄t-sé, ha pé arwéz a vézô, pa zinésai ann traou-zé ?\n8. Ha Jézuz a lavaraz : Likid évez na deûfé dén d’hô touella : râk kalz a zeûi em hanô, ô lavarout : Mé eo ar C’hrist ; hag ann amzer a zô tôst : n’az it két ’ta war hô lerc’h.\n9. Hôgen pa glevot komza eûz a vrézeliou, hag eûz a zispac’hiou, na spoun̄tit két. Réd eo é teûfé kémen̄t-sé da gen̄ta, hôgen na vézô két kerken̄t ann divez.\n10. Neûzé é lavaraz d’ézhô : Sével a rai pobl out pobl, ha rouan̄télez out rouan̄télez.\n11. Ha béz’ é vézô é meûr a léac’h krénou douar, ha bosennou, ha naounégézou, hag é vézô gwélet enn én̄v traou spoun̄tuz hag arwésiou direiz.\n12. Hôgen a-raog ann holl draou-zé é krogin̄d enn-hoc’h, hag éc’h heskinin̄t ac’hanoc’h, é kasin̄t ac’hanoc’h enn hô sinagogou hag er bac’hiou, ha dirâg ar rouéed hag ar rénerien, enn abek d’am hanô :\n13. Hag ann dra-zé a dalvézô d’é-hoc’h da desténi.\n14. Likid éta enn hô kalounou pénaoz na dléot két kouna araok é pé doaré é respoun̄tot.\n15. Râk rei a rinn va-unan d’é-hoc’h eur génou hag eur furnez out péhini hoc’h holl énébourien na hellin̄t két ôber penn, ha na hellin̄t kéd da zislavarout.\n16. Hôgen c’houi a vézô gwerzet gan̄d hô tûd, gan̄d hô preûdeûr, gand hô kéren̄t, gan̄d hô miñouned, ha lôd ac’hanoc’h a vézô kased d’ar marô :\n17. Ha c’houi a vézô kaséet gan̄d ann holl enn abek d’am hanô :\n18. Koulskoude na vézô két kollet eur vléven eûz hô penn.\n19. Enn hoc’h habasked é piaouot hoc’h énéou.\n20. Hôgen pa wélot eunn armé ô kelc’hia Jéruzalem, gwézit neûzé pénaoz eo tôst hé disman̄tr.\n21. Neûzé ar ré a vézô é Judéa, éan̄t war ar ménésiou : ar ré a vézô é kreiz ar vrô, r’az ain̄t-kuît : hag ar ré a vézô war hé drô, n’az ain̄t kéd enn-hi :\n22. Râk neuzé é vézô deisiou ar ven̄jan̄s, évit ma vézô sévénet kémen̄d a zô skrivet.\n23. Hôgen gwa ar c’hragez vrazez hag ar magérézed enn deisiou-zé. Râk braz é vézô ar gwask war ann douar, ha brâz ar vuanégez a gouézô war ar bobl-zé.\n24. Din̄dân dremm ar c’hlézé é kouézin̄t (G) ; hag é vézin̄t kased da sklaved enn holl vroiou ; ha Jéruzalem a vézô faéet gan̄d ar boblou, bété ma vézô leûniet amzer ann dudou.\n25. Arwésiou a vézô enn héol, el loar hag er stéred ; hag enn douar é vézo eunn en̄krez brâz é-touez ann dudou, gan̄d ann trouz a rai ar môr, hag hé goummou.\n26. Ann dûd a zizec’ho gan̄d ar spoun̄t, é gortoz eûz ar péz a dlé c’hoarvézout gan̄d ar béd holl. Râk nersou ann én̄vou a vézô kéflusket :\n27. Ha neûzé é wélin̄t Mâb ann dén ô ton̄d war eur goabren gan̄d eur galloud hag eur veûrdez vrâz.\n28. Hôgen pa zeûiô kémen̄t-sé, savid ho taou-lagad ha sellid a ziouc’h d’é-hoc’h ; râg hô tasprénidigez a zô tôst.\n29. Hag hén̄ a lavaraz d’ézhô ann hévélébédigez-man̄ : Sellid ouc’h ar wézen fiez, hag oud ar gwez all :\n30. Hôgen pa rôon̄d hô frouez, é ouzoc’h penaoz é tôsta ann han̄v.\n31. Ével-sé ivé c’houi pa wélot kémen̄t-sé ô c’hoarvézout, gwézit pénaoz eo tôst rouan̄télez Doué.\n32. É-gwirionez hel lavarann d’é-hoc’h, pénaoz na dréménô kéd ar wenn-man̄, kén na vézô sévénet kémen̄t-sé.\n33. Ann én̄v hag ann douar a dréménô ; hôgen va geriou na dréménin̄t két.\n34. Likid éta évez ouz-hoc’h, gan̄d aoun na zeufé hô kalounou da bounnéraat, gan̄d al lontégez hag ar vézven̄ti, ha gan̄t préderiou ar vuez-man̄ ; ha na zeûfé ann deiz-zé enn-eunn-taol évid hô souéza :\n35. Râk don̄d a rai ével rouéjou da strôba kémen̄d hini a zô war ann douar holl.\n36. Choumid dihun éta, ha pédit bépréd, évit ma viot kavet dellézek da dec’houd diouc’h ann holl draou-zé péré a dlé c’hoarvézout, ha da zével dirâk Mâb ann dén.\n37. Hôgen é-pâd ann deiz é kélenné Jézuz enn templ ; ha pa zeûé ann nôz éz ea er-méaz hag en em denné war eur ménez hanvet Olived.\n38. Hag ann holl bobl a iéa min̄tin mâd enn templ évid hé zélaoui.\n1. Hôgen tôstaad a réa gouél ar bara dic’hoell, a hanveur ar Pask :\n2. Ha Prin̄sed ar véleien hag ar Skribed a glaské ann doaré da lakaat Jézuz d’ar marô, râg aoun hô doa râg ar bobl.\n3. Hôgen Satan a iéaz é Iuzaz, les-hanvet Iskariot, unan eûz ann daouzék.\n4. Hag hé-man̄ a iéaz, hag a lavaraz da Brin̄sed ar véleien ha da Bennou ar vrô é pé doaré hen lakajé étré hô daouarn.\n5. Hag ar ré-man̄ a oé laouen-brâz, hag a réaz marc’had évit rei arc’han̄d d’ézhan̄.\n6. Hag hén̄ a rôaz hé c’hér, hag a glaské eunn darvoud déréad évid hé lakaad étré hô daouarn hép gouzoud d’ar bobl.\n7. Koulskoudé deiz gouél ar bara dic’hoell a zeûaz, é péhini é oa réd laza ar Pask.\n8. Ha Jézuz a gasaz Per ha Iann, ô lavarout : Id da aoza d’é-omp ar Pask, évit ma tebrimp anézhan̄.\n9. Hag hî a lavaraz d’ezhô : É péléac’h é fell d’îd éz ajemp d’hé aoza ?\n10. Hag hén̄ a lavaraz d’ézhô : P’az éod é kéar, é kefot dira-z-hoc’h eunn dén péhini a zougô eur pôdad dour : îd war hé lerc’h enn tî m’az ai enn-han̄.\n11. Hag é léverrot da benn tiégez ann tî : Ar Mestr a c’houlenn ouz-îd : Péléac’h éma ar gambr é péhini é tebrinn ar Pask gan̄t va diskibled ?\n12. Hag hén̄ a ziskouézô d’é-hoc’h eur gambr huel, brâz hag annézet : énô ec’h aozot pép-trâ.\n13. Mon̄d a réjon̄t ’ta, hag é kafchon̄t ar péz en doa lavaret, hag éc’h aozjon̄t ar Pask.\n14. Pa oé deûed ann heur, en em lékéaz ouc’h taol, hag ann daouzég Abostol gan̄t-han̄.\n15. Hag é lavaraz d’ézhô : C’hoan̄téet stard em eûz dibri ar Pask-man̄ gan-é-hoc’h abars ma c’houzan̄vinn.\n16. Râg hel lavaroud a-rann d’é-hoc’h, pénaoz na zebrinn mui eûz anézhan̄, kén na vézô sévénet é rouan̄télez Doué.\n17. Hag ô véza kéméred ar c’hôp, é trugarékéaz, hag é lavaraz : Kémérit, ha rannit étré-z-hoc’h.\n18. Râg hel lavaroud a rann d’é-hoch, pénaoz na évinn mui eûz a frouez ar winien, kén na zeûi rouan̄télez Doué.\n19 Hag ô véza kéméret bara, é trugarékéaz, é torraz anézhan̄, hag hé rôaz d’ézhô, ô lavarout : Ann dra-man̄ eo va c’horf, péhini a zô rôed évid-hoc’h : grît kémen̄t-man̄ é koun ac’hanoun.\n20. Kéméroud a réaz ivé ar c’halir, goudé koan, ô lavarout : Ar c’halir-man̄ a zô ann testaman̄t nevez em goâd, péhini a vézô skuḻet évit-hoc’h.\n21. Koulskoudé chétu dourn ann hini a dlé va gwerza a zô gan-én̄ war ann daol.\n22. É-kén̄ver Mâb ann dén, mon̄d a ra ével ma eo merket : hôgen gwa ann dén-zé gan̄t péhini é vézô gwerzet.\n23. Hag é téraoujon̄t klask enn hô zouez péhini a dlié ober kémen̄t-sé.\n24. Hôgen sével a réaz strîv étré-z-hô évit gouzout péhini anézhô a dlié béza kéméred évid ar brasa.\n25. Hôgen Jézuz a lavaraz d’ézhô : Rouéed ar boblou a aotrouni anézhô, hag ar ré hô deûz ar galloud war-n-ézhô, a zô galvet mâd-obérourien.\n26. Hôgen na vézô kéd ével-sé étré-z-hoc’h ; râk néb a zô ar brasa étré-z-hoc’h, a dlé béza ar bihana ; hag ann hini a rén, ével ann hini a zervich.\n27. Râk péhini eo ar brasa, pé ann hini a zô ouc’h taol, pé ann hini a zervich ? Ha n’eo kéd ann hini a zô ouc’h taol ? hôgen mé a zô enn hô touez é-c’hîz ann hini a zervich.\n28. Hôgen c’houi eo ar ré a zô choumet stard gan̄-én em temptasionou :\n29. Ha mé a aoz d’é-hoc’h ar rouan̄télez, é-c’hîz ma en deûz va Zâd hé aozed d’in,\n30. Évit ma tebrot ha m’ac’h évot out va zaol em rouan̄télez-mé : ha m’ac’h azézot war drônou évit barna ann daouzék vreûriez eûz a Israel.\n31. Ann Aotrou a lavaraz c’hoaz : Simon, Simon, chétu Satan en deûz hô koulennet évit krouéria é-c’hîz gwiniz :\n32. Hôgen mé em eûz péded évid-od, évit na fallai kéd da feiz : ha té pa vézi eur wéach distroet, kréva da vreûdeûr.\n33. Per a lavaraz d’ézhan̄ : Aotrou, daré ounn da von̄t gan-éz hag er vâc’h ha d’ar marô.\n34. Hôgen Jézuz a lavaraz d’ézhan̄ : Hel lavaroud a rann d’îd, Per, ar c’hiḻek na ganô kéd hiriô, n’az pézô nac’het teir gwéach d’am anaout. Lavaroud a réaz ivé d’ézhô :\n35. Pa em eûz hô kaset hép sac’h, héb ézef hag heb boutou, hag eunn dra-bennâg hoc’h eûz-hu diouéret ?\n36. Hag hî a lavaraz : Nétrâ. Neûzé é lavaraz d’ézhô : Hôgen bréma, néb en deûz eur sac’h hag eunn ézef, kéméret-hô : ha néb n’en deûz két, gwerzet hé zaé, ha prénet eur c’hlézé.\n37. Râg hel lavaroud a rann d’é-hoc’h pénaoz eo réd c’hoaz é vé sévénet enn-oun ar péz a zô skrivet : Râg é-touez ann dûd fallagr eo bét lékéat. Râg ar péz a zô bet lavaret diwar va fenn a zô war ann divez.\n38. Hag hî a lavaraz d’ézhan̄ : Aotrou, chétu aman̄ daou glézé. Hag hén̄ a lavaraz d’ézhô : A-walc’h eo.\n39. Hag ô véza éad er-méaz, éz éaz, hervez he voaz, war vénez Olived. Hé ziskibled a iéaz war hé lerc’h.\n40. Ha pa oé arruet el léac’h-zé, é lavaraz d’ézhô : Pédit, gan̄d aoun na zeûfac’h é gwall-ioul.\n41. Hag ô pellaad diout-hô war héd eunn taol méan, en em strin̄kaz war daoulin hag é pédaz,\n42. O lavarout : Va Zâd, mar fell d’id, pella ar c’halir-zé diouz-in. Koulskoudé na vézet két gréat hervez va ioul, hôgen hervez da hini.\n43. Neûzé eunn Éal a zeûaz eûz ann én̄v évid hé grévaat. Hag ô véza kouézet enn an̄kou, é pédé c’hoaz startoc’h.\n44. Hag é teûaz d’ézhan̄ eur c’houézen é-c’hîz béradou goâd a zirédé bétég ann douar.\n45. Ha pa oé saved eûz hé béden, é teûaz é-trézég hé ziskibled, péré a ioa kousket dré ma oan̄t trist.\n46. Hag é lavaraz d’ézhô : Pérâg é kouskit-hu ? Savit ha pédit, gan̄d aoun na zeûfac’h é gwall-ioul.\n47. Komza a réa c’hoaz, ha chétu é teuaz eul lôd brâz a dûd : hag unan eûz ann daouzék péhini a c’halvet Iuzaz a ziaraogé anézhô : hag é tôstaaz ouc’h Jézuz évit poki d’ézhan̄.\n48. Hôgen Jézuz a lavaraz d’ézhan̄ : Iuzaz, gan̄d eur pok é werzez ’ta Mâb ann dén ?\n49. Hôgen ar ré a ioa enn-drô d’ézhan̄, ô wélout pétrâ a oa daré da c’hoarvézout, a lavaraz d’ézhan̄ : Aotrou, ha skei a raimp-ni gan̄d ar c’hlézé ?\n50. Hag unan anézhô a skôaz gan̄d unan eûz a vévellou ar bélek-brâz, hag a drouc’haz é skouarn zéou d’ézhan̄.\n51. Hôgen Jézuz a lavaraz : List bété vréma. Hag ô véza lékéad hé zourn war skouarn ann dén-zé, é paréaz anézhan̄.\n52. Neûzé é lavaraz d’ar ré a ioa deûed évit kregi enn-han̄, da Brin̄sed ar véleien, da Bennou ann templ ha d’ar Sénatored : Deûed oc’h gan̄t klézeier ha gan̄t bisier ével da géméroud eul laer.\n53. Évid-oun da véza bemdéz gan-é-hoc’h enn templ, n’hoc’h eûz két lékéat hô taouarn war-n-oun : hôgen hou-man̄ eo hoc’h heur, ha galloud ann dévalien.\n54. Hôgen goudé béza kroged enn-han̄, é kaschon̄t anézhan̄ da dî ar Bélék-brâz : ha Per a heûlié anézhan̄ a bell.\n55. Ann dûd-zé ô véza gréat tân é kreiz ar pors, a ioa azézet enn-dro d’ézhan̄, ha Per a heulié anézhan̄ a bell.\n56. Eur vatez péhini hé wélaz azézet out sklerijen ann tân, a sellaz pîz out-han̄, hag a lavaraz : Hé-man̄ a ioa ivé gan̄t-han̄.\n57. Hôgen hén̄ a nac’haz anézhan̄, ô lavarout : Maouez, na anavézann kéd anézhan̄.\n58. Ha nébeût goudé eunn all ô wéloud anézhan̄ a lavaraz : Ha té a zô ivé euz ar ré-zé. Hôgen Per a lavaraz : O dén, n’ounn két.\n59. Ha war-drô eunn heur goudé eunn all a doué, ô lavarout : Évit-gwîr hé-man̄ a ioa ivé gan̄t-han̄ ; râg eûz a C’haliléa eo ivé.\n60. Ha Per a lavaraz : Dén, na ouzonn két pétrâ a lévérez. Ha râk-tâl, ha pa gomzé c’hoaz, ar c’hiḻek a ganaz.\n61. Hag ann Aotrou ô tistrei a zellaz ouc’h Per. Ha Per en doé koun eûz a c’hér ann Aotrou, pa lavaré : Abarz ma kanô ar c’hiḻek, ez pézô va dinac’het teir gwéach ;\n62. Ha Per ô véza éad er-méaz a wélaz gan̄t c’houervder.\n63. Hôgen ar ré a zalc’hé Jézuz, a réa goab anézhan̄, hag a skôé gan̄t-han̄.\n64. Hag ô véza hé vouchet, é skôen̄t war hé zremm, hag é lavaren̄d d’ézhan̄ : Diougan piou en deûz skôet gan-éz ?\n65. Ha kalz kunuc’hennou all a lavaren̄d d’ézhan̄.\n66. Ha pa oé deûed ann deiz, Hénaoured ar bobl, ha Prin̄sed ar véleien hag ar Skribed en em strollaz, hag a gasaz anézhan̄ enn hô léz, hag a lavaraz d’ézhan̄ : Mar d-oud ar C’hrist, lavar d’é-omp.\n67. Hag hén̄ a lavaraz d’ézhô : Ma lavarann d’é-hoc’h éz ounn, na grédot kéd ac’hanoun.\n68. Ha ma rann goulenn é-bed d’é-hoc’h, na respoun̄tot kéd d’in, ha n’em laoskot két.\n69. Hôgen pelloc’h Mâb ann dén a vézô azézet enn tu déou da c’halloud Doué.\n70. Neûzé ann holl a lavaraz d’ézhan̄ : Té a zô éta Mab Doué ? Hag hén̄ a lavaraz : Hé lavaroud a rit ; béz’ éz ounn.\n71. Hag hî a lavaraz : Pétrâ hon eûz-ni ézomm a dest ? Ha n’hon eûz-ni két klevet kemen̄t-sé hon-unan eûz hé c’hénou ?\n1. Hag ann holl dûd-zé ô véza savet, a gasaz Jésuz dirâk Pilat.\n2. Hôgen hî a zéraouaz hé damallout, ô lavarout : Kaved hon eûz hé-man̄ ô touella hon brôiz, ô virout na baéet ar gwiriou da Zézar, hag ô lavarout pénaoz é oa Doué hag ar C’hrist.\n3. Ha Pilat a réaz ar goulenn-man̄ digan̄t-han̄ : Ha té eo Roué ar Iuzevien ? Hag hén̄ a respoun̄taz hag ar lavaraz : Hé lavaroud a réz.\n4. Neûzé Pilat a lavaraz da Brin̄eed ar véleien ha d’ar bobl : Na gavann gwall é-bed enn dén-zé.\n5. Hôgen hî a gen̄dalc’hé stard, ô lavarout : Lakaad a ra ar bobl da zispac’ha, ô kélenna dré ann holl Judéa, ô téraoui adaleg ar Galiléa bétég aman̄.\n6. Pilat ô klevout komza eûz a C’haliléa, a c’houlennaz ma oa ann dén-zé Galiléad.\n7. Ha kerken̄t ha ma klevaz pénaoz é oa eûz a zalc’h Hérodez, é kasaz anézhan̄ da Hérodez, péhini a ioa ivé é Jéruzalem enn deisiou-zé.\n8. Laouen-brâz é oé Hérodez ô wélout Jézuz : râk pell a ioa en doa c’hoan̄t d’hé wélout, ô véza m’en doa klevet kalz traou diwar hé benn, hag é c’hortozé gwélout eur burzud-bennâg diout-han̄.\n9. Meur a c’houlenn a réaz ’ta out-han̄. Hôgen Jézuz na respoun̄taz nétrâ d’ézhan̄.\n10. Hôgen Prin̄sed ar véleien hag ar Skribed a joumé énô, hag a damallé anézhan̄ gan̄t frouden.\n11. Koulskoudé Hérodez, gan̄d hé armé a zisprizé anézhan̄ : hag évid ôber goab anézhan̄ é lékéaz d’ézhan̄ eur zaé wenn, hag hé gasaz adarré da Bilat.\n12. Hag enn deiz-zé Hérodez ha Pilat a zeûaz da véza miñouned ; râg a-raok é oan̄t énébourien.\n13. Hôgen Pilat ô véza strollet prin̄sed ar véleien, pennou ar vrô, hag ar bobl,\n14. A lavaraz d’ézhô : Digased hoc’h eûz ann dén-zé d’in é-c’hîz ma en défé lékéad ar bobl da zispac’ha ; ha chétu mé goudé béza gréat goulennou out-han̄ dira-z-hôc’h, na gavann abek é-béd enn dén̄-zé, eûz a gémen̄d a damallid d’ézhan̄.\n15. Hérodez ken-nébeût : râg hô kased em eûz dira-z-han̄, ha chétu n’en deûz kaved enn-han̄ nétrâ a gémen̄d a zellézé ar marô.\n16. Mon̄d a rann éta d’hé gâs-kuît, goudé ma vézô bét kastizet.\n17. Hôgen réd é oa d’ézhan̄ leûskel unan d’ézhô é deiz ar goél.\n18. Ann holl bobl a griaz kévret, ô lavarout : Kâs hé-man̄ kuît, ha laosk d’é-omp Barabbaz.\n19. Hen-nez a oa bét lékéad er prizoun enn abek da eunn dispac’h a ioa bét é kéar, hag évit béza lazet eunn dén.\n20. Hôgen Pilat a gomzaz c’hoaz out-hô, gan̄d ar c’hoan̄t en doa da leûskel Jézuz.\n21. Hag hî a griaz kré, ô lavarout : Stâg-hén̄, stâg-hén̄ ouc’h ar groaz.\n22. Hag hén̄ a lavaraz d’ézhô évid ann trédé gwéach : Pé zroug éta en deûz-hén̄ gréat ? Na gavann nétrâ enn-han̄ a gémen̄d a zellez ar maro : lakaad a rinn éta hé gastiza, hag é laoskinn anézhan̄.\n23. Hôgen hî a c’houlenné héb-éhan ha gan̄t kriou kré ma vijé staged ouc’h ar groaz : hag hô c’hriou a oé tréac’h.\n24. Ha Pilat a varnaz ôber é-c’hîz ma c’houlennen̄t.\n25. Leûskel a réaz éta d’ézhô ann hini a c’houlennen̄t, péhini a ioa bét lékéad er prizoun dré ann abek m’en doa lazet ha ma oa en em zispac’het ; hag é tilézaz Jézuz enn hô ioul.\n26. Pa gaschon̄t anézhan̄, é kémerchon̄t eunn dén eûz a Ziren, hanvet Simon, péhini a zeûé eûz hé vaner : hag é lékéjon̄d anézhan̄ da zougen ar groaz war lerc’h Jézuz.\n27. Don̄d a réa war hé lerc’h eul lôd brâz a bobl, hag a verc’hed, péré a geiné hag a wélé diwar hé benn.\n28. Hôgen Jézuz, ô véza distroet out-hô, a lavaraz : Merc’hed Jéruzalem, na wélit két diwar va fenn, hôgen gwélit diwar hô penn hoc’h-unan, ha diwar benn hô pugalé.\n29. Râk chétu e teûi enn amzer, é péhini é vézô lavaret : Euruz ar ré vréc’han̄, hag ar chôvou n’hô deûz két ganet, hag ann divron n’hô deûz két maget.\n30. Neûzé é téraouin̄t lavarout d’ar ménésiou : Kouézit war-n-omp ; ha d’ar c’hréc’hennou : Gôlôit ac’hanomp.\n31. Râk mar gréon̄t ével-sé d’ar c’hoad glâz, pétrâ a rain̄d-hî d’ar c’hoad séac’h ?\n32. Kâs a réad ivé gan̄t-han̄ daou zén all, péré a ioa daou waller, évid hô lakaad da vervel.\n33. Ha pa oen̄d deûed el léac’h hanvet Kalvar, é stagchon̄t Jézuz oud ar groaz ; hag ann daou laer, unan a zéou, hag égilé a gleiz.\n34. Hôgen Jézuz a lavaraz : Va Zâd, distaol d’ézhô ; râk na ouzon̄t ket pétrâ a réon̄t. Neûzé é rannjon̄d hé ziḻad étré-z-ho oc’h hô deûrel d’ar sort.\n35. Hag ar bobl en em zalc’hé énô, hag a zelle out-han̄ ; hag ar Sénatored kerkouls hag hî, a réa goab anézhan̄, ô lavarout : Ar ré all en deûz savéteet, r’en em zavétai hé-unan, mar d-eo ar C’hrist, ann dilennet gan̄d Doué.\n36. Ar zoudarded hô-unan a réa goab anézhan̄, a dôstéé out-han̄, hag a ginnigé d’ézhan gwîn-egr,\n37. O lavarout : Mar d-oud roué ar Iuzevien, en em zavété.\n38. Lékéad é oé a-ziouc’h hé benn eur skrid, gan̄t lizerennou Grégach, ha Latin, hag Hébrach : Hé-man̄ eo roué ar Iuzevien.\n39. Hôgen unan eûz al laéroun a ioa staged oud ar groaz gan̄t-han̄, a gomzé outhan̄, ô lavarout : Mar d-oud ar C’hrist, en em zavété da-unan, ha nî gan-éz.\n40. Hôgen égilé ô krôza anézhan̄, a lavaraz : Ha té na zoujez-té kéd Doué, ô véza ma oud barnet d’ann hévélep poan ?\n41. Ha nî a zô barnet gan̄t gwîr ; râk diouc’h hon ôberiou eo bét gréad d’é-omp : hôgen hé-man̄ n’en deûz gréat droug é-bed.\n42. Hag é lavaraz da Jézuz : Aotrou, az pez koun ac’hanoun, pa vézi éad enn da rouan̄télez.\n43. Ha Jézuz a lavaraz d’ézhan̄ : É-gwirionez hel lavarann d’îd, hirrô é vézi gan-én̄ er baradoz.\n44. Édo neûzé war-drô ar c’houec’hved heur, ha bétég ann naved heur é oé gôlôed ann douar holl a dévalien.\n45. Ann héol a dévalaaz ha gwél ann templ a rogaz dré greiz.\n46. Ha Jézuz ô c’harmi gan̄d eur vouéz kré, a lavaraz : Va Zâd, étré da zaouarn é lakaann va éné. Hag ô lavarout kémen̄t-sé, é varvaz.\n47. Hôgen ar C’han̄téner ô wélout pétrâ a oa c’hoarvézet, a veûlaz Doué, ô lavarout : Évit-gwîr ann dén-ze a ioa eunn dén gwirion.\n48. Hag ann holl dud, péré a ioa énô, hag a wélé kémen̄t-se a iéa-kuît ô skei war boull hô c’haloun.\n49. Hôgen ar ré holl a anavézé anézhan̄, hag ar merc’hed a ioa deûed war hé lerc’h euz a C’haliléa, a zellé a bell.\n50. Ha chétu eunn dén hanvet Jozef, péhini a oa Dékurion, dén mad ha gwirion,\n51. Péhini n’en doa kéd aotréet nag ali nag oberiou ar ré all, péhini a oa eûz a Arimatéa, kéar eûz a Judéa, péhini a c’hortozé ivé rouan̄télez Doué ;\n52. Hen-nez a iéaz da gavout Pilat, hag a c’houlennaz korf Jézuz.\n53. Hag ô véza hé ziskennet d’ann douar, é lekéaz eul liénen war hé drô, hag é lékéaz anézhan̄ enn eur béz a oa bét toulled er roc’h, é péhini né ioa bét c’hoaz lékéad dén é-béd.\n54. Ann deiz-zé a ioa ar gousper, hag ar sabbat a ioa nes.\n55. Hôgen ar merc’hed péré a ioa deûed da heûl Jézuz adaleg Galiléa, a iéaz war-lerc’h, a zellaz oud ar béz, ha pénaoz é oa bét lékéad ar c’horf ébarz ;\n56. Hag ô véza distroet ac’hanô éc’h aozchon̄t louzou-c’houés-vâd ha tréatou : hag éc’h éhanjon̄t da zeiz ar sabbat hervez ar gourc’hémenn.\n1. Hôgen ar c’hen̄ta deiz eûz ar zizun é teûjon̄d d’ar béz mintin mâd, hag é tougchon̄t al louzou-c’houes-vâd hô doa aozet :\n2. Hag é kavchon̄t é oa bét ruḻet ar méan a zirâg ar béz.\n3. Hag ô véza-hî éad ébarz, na gavchon̄t két korf ann Aotrou Jézuz.\n4. Ha pa édon̄t saouzanet gan̄t kémen̄t-sé, chétu daou zén en em ziskouézaz d’ézhô gan̄t saéou lugernuz.\n5. Hag ével m’hô doa-hî aoun, ha ma soublen̄t hô fennou war zû ann douar, ar ré-man̄ a lavaraz d’ézhô : Pérâg é klaskit-hu ann hini a zô béd é-touez ar ré varô ?\n6. N’éma kéd aman̄, hôgen saved eo a varô da véô : én̄vorit é pé zoaré en deûz komzed ouz-hoc’h, pa édo c’hoaz é Galiléa,\n7. O lavarout : Réd eo da Vâb ann dén béza lékéad étré daouarn ar béc’herien, béza staged ouc’h ar groaz, hag ann trédé deiz sével a varô da véô.\n8. Hag éc’h én̄vorchon̄t komsiou Jésuz.\n9. Hag ô véza distrôed eûz ar béz é tisklerchon̄t kémen̄t-sé d’ann unnég abostol, ha d’ar ré all holl.\n10. Ar ré a lavaraz ann dra-zé d’ann Ébestel a ioa Mari Madalen, Janned, ha Mari mamm Jakez, hag ar ré all péré a ioa gan̄t-hô.\n11. Hag ar geriou-zé a oé kémeret gan̄t-hô évit sorc’hennou : ha na grédchon̄t kéd d’ézhô.\n13. Hôgen Per a zavaz hag a rédaz d’ar béz : hag ô véza soublet na wélaz néméd al lienennou a oa choumed énô, hag éz éaz kuît, souézet brâz enn-han̄ hé-unan eûz ar péz a ioa c’hoarvézet.\n13. Ha chétu enn deiz-zé, daou anézhô a iéa enn eur vourc’h hanvet Emmauz, war-héd tri-ugen̄t stad diouc’h Jéruzalem.\n14. Hag hî a gomzé étré-z-hô eûz a gémen̄d a ioa c’hoarvézet.\n15. Ha pa gomzen̄t, ha ma brézégen̄t kévret, Jézuz hé-unan a dôstaaz out-hô, hag a gerzaz gan̄t-hô :\n16. Hôgen hô daou-lagad a ioa dalc’het, évit na helljen̄t kéd hé anaout.\n17. Hag hén̄ a lavaraz d’ézhô : Pétrâ a livirit-hu étré-z-hoc’h enn eur gerzout, ha pérag oc’h-hu trist ?\n18. Hag unan anézhô hanvet Kléofaz a respoun̄taz hag a lavaraz d’ézhan̄ : Ha té hép-kén eo ann diavésiad é Jéruzalem ha na oufé kéd ar péz a zô c’hoarvézed enn-hi enn deisiou-man̄ ?\n19. Hag hén̄ a lavaraz d’ézhô : Pétrâ ? Hag é léverchon̄t : Diwar-benn Jézuz a Nazaret, péhini a oé eur Profed, galloudek enn hé ôbériou hag enn hé lavariou, dirâk Doué ha dirâg ann holl bobl :\n20. Ha pénaoz Prin̄sed ar véleien hag hor Prin̄sed hô deûz hé varned d’ar marô, hag hé staged ouc’h ar groaz.\n21. Hôgen nî a c’hortozé pénaoz é tasprénjé Israel : ha koulskoudé goudé kémen̄t-sé holl, chétu ann tréde deiz ma eo c’hoarvézet kémen̄t-sé.\n22. Hôgen merc’hed péré a ioa gan-é-omp ho deûz souézet brâz ac’hanomp : éad in̄d d’ar béz a-raog ann deiz,\n23. Ha n’hô deûz két kaved hé gorf ; hag in̄d deûed da lavarout pénaoz hô deûz gwélet Élez, péré hô deûz lavared d’ézhô é oa béô.\n24. Hag hiniennou ac’hanomp a zô éad d’ar bez : hag hô deûz kavet pép-trâ ével m’hô doa lavared ar merc’hed ; hôgen hén̄, n’hô deûz kéd hé gavet.\n25. Hag hén̄ a lavaraz d’ézhô : O tûd diboell, péré a zô diek a galoun évit kridi ar péz hô deûz lavaret ar Broféded !\n26. Ha né oa két réd é c’houzan̄vché kémen̄t-sé ar C’hrist, ha m’az ajé ével-sé enn hé c’hloar ?\n27. Hag ô téraoui dré Voizez, ha goudé dre ann holl Broféded, é tisklerié d’ézhô enn holl Skrituriou, kémen̄d a ioa bét lavared diwar hé benn hé-unan.\n28. Ha pa dôstajen̄t oud ar vourc’h é péhini éz éan̄t, hén̄ a réaz neûz da von̄t pelloc’h.\n29. Hôgen hî a viraz out-han̄ na d-ajé, ô lavarout : Choum gan-é-omp, râk divézad eo, hag izéleet brâz eo ann deiz : hag éz éaz enn tî gan̄t-hô.\n30. Neûzé pa édo ouc’h taol gan̄t-hô, é kéméraz bara, hag é bennigaz anézhan̄, hé dorraz hag hé rôaz d’ézhô.\n31. Hô daou-lagad a zigoraz, hag éc’h anavézchon̄t anézhan̄ : hag hén̄ a steûziaz a zirâg hô daou-lagad.\n32. Neûzé é léverjon̄d ann eil d’égilé : Hor c’haloun ha né oa-hi két birvidik ennomp, pa gomzé ouzomp enn hen̄t, ha pa zisklerié d’é-omp ar Skrituriou ?\n33. Hag ô véza savet war ann heur, é tistrojon̄d da Jéruzalem ; hag é kavchon̄t ann unnék péré a oa strollet, hag ar ré a ioa gan̄t-hô :\n34. Hag a lavaré : Évit-gwîr dazorc’hed eo ann Aotrou, hag eo en em ziskouézet da Zimon.\n35. Ar ré-man̄ a zanévellaz ivé ar péz a ioa c’hoarvézet gan̄t-hô enn hen̄t ha pénaoz hô doa hé anavézet pa dorré ar bara.\n36. Hôgen pa lavaren̄t kémen̄t-sé, Jézuz en em ziskouézaz enn hô c’hreiz, hag a lavaraz d’ézhô : Ra vézô ar péoc’h gan-é-hoc’h ; mé eo, n’hô pézet kéd a aoun.\n37. Hôgen hî a oé saouzanet ha spoun̄tet, hag a grédé pénaoz é wélen̄t eur spéred.\n38. Ha Jézus a lavaraz d’ézhô : Pérâg oc’h-hu saouzanet, ha pérâg é sav kémen̄d a vénosiou enn hô kalounou ?\n39. Sellid ouc’h va daouarn, hag ouc’h va zreid, hag é wélod eo mé : dournatit ha gwélit ; eur spéred n’en deûz kéd a gîk nag a eskern, é-c’hîz ma wélit em eûz.\n40. Ha goudé béza lavaret kémen̄t-sé, é tiskouezaz d’ézhô hé zaouarn hag hé dreid.\n41. Hôgen ô véza na gréden̄t két c’hoaz, gan̄d al laouénidigez hag ar souez braz hô doa, é lavaraz : Ha bez’ hoc’h eûz-hu aman̄ eunn dra-bennâg da zibri ?\n42. Hag hî a rôaz d’ézhan̄ eunn tamm pésk rôstet, hag eunn diren-vél.\n43. Ha goudé béza debret dira-z-hô, é kéméraz ann dilerc’h hag hé rôaz d’ézho :\n44. Hag é lavaraz d’ézhô : Chétu pétrâ em eûz lavared d’é-hoc’h pa édounn c’hoaz gan-é-hoc’h, pénaoz é oa réd ma vijé sévénet kémen̄d a zô bét skrivet é lézen Moizez, gan̄d ar Broféded, hag er Salmou.\n45. Neûzé e tigoraz hô spéred évit ma poelchen̄t ar Skrituriou.\n46. Hag é lavaraz d’ézhô : Ével-sé é oa skrivet, hag ével-sé é oa réd é c’houzan̄vché ar C’hrist, hag é savché a varô da véô ann trédé deiz.\n47. Ha ma vijé prézéget enn hé hanô ar binijen hag ann distol eûz ar péc’héjou é-touez ann holl boblou, ô téraoui dré Jéruzalem.\n48. Hôgen c’houi a zô tést eûz a gémen̄t-man̄.\n49. Ha mé a gasô enn-hoc’h ann hini a zô bét diouganed d’é-hoc’h a berz va Zâd : hôgen c’houi choumid é kéar, kén na viot gwisket gan̄d ann ners eûz ann néac’h.\n50. Neûzé é kasaz anézhô er-méaz étrézé Bétania ; hag ô véza saved hé zaouarn, é bennigaz anézhô.\n51. Ha pa vennigé anézhô, é pellaaz diout-hô, hag é piñaz enn én̄v.\n52. Hag hî goudé béza hé azeûlet, a zistrôaz da Jéruzalem laouen-brâz.\n53. Ha bépréd édon̄t enn templ ô veûli hag ô trugarékaat Doué. Amen.\nAdtapet diwar « https://br.wikisource.org/w/index.php?title=Bibl/Aviel_S._Lukaz&oldid=66363 »


Pajenn:Le Gonidec - Bibl Santel pe Levr ar Skritur Sakr, eil levr.djvu/634 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/634\n26. Ha ma teûfen̄t ével-sé d’en em denna eûz a lindagou ann diaoul, péhini a zalc’h anézhô sklâv, diouc’h hé ioul.\n1. Gwéz koulskoudé, pénaoz enn deisiou divéza é teûi amzeriou rec’huz.\n2. Râk béz’ é vézô tûd hag en em garô hô-unan, ré biz, rok, balc’h, touerien-Doué, dizen̄t d’hô zûd, dizanaoudek, fallagr,\n3. Digar, dibeoc’h, hibouderien, diboelluz, digun̄, dihégarad,\n4. Ganaz, her, stambouc’het, ha douget d’ar plijadur muioc’h égéd da Zoué :\n5. Pére hô dévézô ann doaré eûz a garan̄tez Doué, hôgen a zinac’hô hé ners. Tec’h diout-hô.\n6. Râg eûz ar ré-zé eo ar ré péré a ia enn tiez, hag a denn war hô lerc’h ével sklavézed, groagézigou karged a béc’héjou, ha leûn a bép gwall-ioul ;\n7. Péré a zesk bépréd, ha na anavez népréd ar wirionez.\n8. Hôgen ével ma savaz Jannez ha Mambrez a-énep Moizez, ével-sé ivé ar ré-man̄ a zô savet a-éneb ar wirionez ; tûd in̄t hag a zô brein er spéred, ha gwallet er feiz ;\n9. Hôgen na d-ain̄t két pelloc’h ; rag hô follen̄tez a vézô anat da bép-hini, ével ma oé hini ar ré-zé.\n10. Évid-od éc’h anavézez va gélénnadurez, va deskadurez, va ménoz, va feiz, va hir-c’hortozidigez, va c’haran̄tez, ha va habaskded ;\n11. Va heskinou, ha va en̄krézou, ével ma eo c’hoarvézet gan-én̄ é An̄tiokia, é Ikoniom, hag e Listra ; té a oar péger braz eo bét ann heskinou em eûz gouzan̄vet, pénaoz en deûz ann Aotrou va zennet anézhô holl.\n12. Ével-sé ar ré a fell d’ézhô béva gan̄t reiz é Jézuz-Krist, a vézô heskinet.\n13. Hôgen ann dûd fall, hag ann touellerien a iélô gwâz-oc’h-wâz, ô véza touellet, hag ô touella ar ré all.\n14. Hôgen té, ken̄dalch enn traou éc’h eûz desket, hag a zô bét fisiet enn-od, pa ouzoud gan̄t piou éc’h eûz hô desket ;\n15. Hag ô véza ma éc’h eûz anavézet a-vihanik al lizérou sakr, a hell da zeski évid ar zilvidigez, dré ar feiz a zô é Jézuz-Krist.\n16. Pép skritur aliet gan̄d Doué a zô mâd évid deski, évit tamallout, évit kastiza, évid hin̄cha étrézég ar wirionez.\n17. Évit ma vézô klôk ann dén a Zoué, hag aozet évit péb ôber mâd.\n1. Da bidi a rann stard éta dirâk Doué, ha dirâk Jézuz-Krist, péhini a dlé barna ar ré véô hag ar ré varô enn hé zonedigez, hag évid hé rén,\n2. Da brézégi ar gér. Difré ann dûd é-préd hag é-dibréd : tamall, péd, gourdrouz gan̄t péb habaskded ha pép kélen.\n3. Râk don̄d a rai eunn amzer é péhini na hellin̄t két gouzan̄vi ar gwîr gélénnadurez ; hag é strollin̄t skolierien évit-hô diouc’h hô c’hoan̄tou hô-unan, hag hô dévézô debron d’hô c’hlevout ;\n4. Hag é tistrôin̄t hô diskouarn diouc’h ar wirionez, évid hô zrei out sorc’hennou.\n5. Hôgen te, beḻ, gouzan̄v é pép trâ, grâ labour eunn Aviéler, grâ dléad da garg, béz poellek.\n6. Râg a-vréma ounn daré da vervel, hag amzer va diforc’hidigez a dôsta.\n7. Stourmet mâd em eûz, peûr-c’hréat eo va ergerz gan-én̄, ar feiz em eûz miret.\n8. Mired eo évid-oun enn amzer da zon̄t ar gurunen a wirionez, a zistaolô d’in ann Aotrou, ével eur barner gwirion enn deiz-zé ; ha nann hép-kén d’in, hôgen ivé d’ar ré holl a gâr hé zonédigez. Hast affô da zon̄d d’am c’havout.\n9. Râk Démaz en deûz va dilézet ô\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/634&oldid=156343 »\nKemmoù diwezhañ degaset d'ar bajenn-mañ d'an 16 C'hwe 2020, da 12:29.


Breizh 5/5. Tud Klegereg mennet gant ur rannvro unvaniet\nAccueil / Lec'h / Breizh / Breizh 5/5. Tud Klegereg mennet gant ur rannvro unvanet\nGarrin Daniel 5 December 2016\nD’ar 24 a viz Du e oa bodet un toulladig tud e Klegereg, tro-dro d’ar maer, Marc Ropers, ha d’ar c’huzulier-departamant, Kristian Derrien, ha gant tud ar gevredigezh Breizh 5/5 evit lidañ pozadur o fanelloù nevez dindan reoù mont-tre kêr. Adal bremañ e vo saludet an dremenidi gant ar pempad a dudennoù stumm erminiged ha livioù joaius dezho war ar banell-se. Dorn-ha-dorn ganto e felle d’an dilennidi reiñ da c’houzout d’an holl o c’hoant e vefe adstaget al Liger-Atlantel da Vreizh.\nMartine Auffret a zo eilvaerez ‘ba’ Klegereg hag a-gozh-kozh bet tomm-tomm deus pezh a sell deus Breizh. E-pad ar respet kent, ha hi kuzulierez hep karg, e oa bet kaset betek penn ar sinadur d’ar garta « Ya d’ar brezhoneg ». Ha c’hoazh e oa bet votet ur mennad evit goulenn an adstagidigezh, kement-se diwar hec’h intrudu.\nKontañ a ra-hi deomp an doare. « Diwar atiz un den deus Klegereg ez eus deuet e darempred ganin tud eus ar gevredigezh Breizh 5/5. Kaset em eus ar soñj-se betek ar burev-kêr ha buan-tre goude betek ar c’huzul-kêr lec’h m’eo bet kavet reizh gant an dilennidi a-bezh. Mouezhiet eo bet a-unvouezh neuze evit poziñ teir fanell a-seurt ar re-mañ en antreoù-kêr pennañ. N’eus bet den ebet o kavout abeg en arc’hant, 100 euro ar banell hag unan profet gant ar gevredigezh. Evidomp holl eo un arouez da ziskouez sklaer pegen mennet omp gant Breizh. »\nE-touez an dud deuet e oa Alan, o chom e Klegereg, hag a oa kement a fouge ennañ, ken en doa kemeret un deiz vak deus e labour evit dont. Laouen gant disentez e zilennidi e kav dezhañ emañ birvidik-tre e gumun vihan ha leun a startijenn ganti evit kas war-raok hor rannvro war an tu mat. « Diskouez a ra n’eo ket bet lakaet en toull gant an holl dud kistion adframmadur an teroueroù, daoust d’ar pennoù bras. Breizh 5 unanet a zo dazont Breizhiz ha nerzh a vo adkavet gant ekonomiezh ur rannvro glok diazezet plom ha fier gant he zalvoudoù hag hec’h istor »\nGaelle, annezadez e Klegereg ivez, a gan meuleudi d’an dilennidi kenkoulz-all. Degas a ra da soñj ez eus ur bern tud dedennet gant o sevenadur e Breizh, hag-hi kement bev amañ e Klegereg pa vez gwelet berzh an dañsoù hag ar brezhoneg war an dachenn. Kavout a ra dezhi n’emañ ket dibled an dilennidi gant soñjoù an dud er gumun-mañ evel emañ kont dre vras. « Amañ e vez roet skouarn ganto da c’hoantoù o melestridi. Ha kontroll eo d’ar pezh a c’hoarvez gant politikourien uhel zo a gred dezho, ren an dud hervez o soñj dezho o-unan. Pariz, penn ar vro a zo kreizennet don, ha diseblant ha troc’het e vezer du-se deus ar goulenn e vefe graet a-dostoc’h ha gant prederioù an diazezidi. Adlakaat an divizoù er « broioù », hag en tu-all da Vreizh e vez an avel-se o c’hweziñ, klevet e vez ! Stumm nevez Europa a vo hini ar rannvroioù ganto galloudoù nevez, pezh a zo dija ‘tuioù zo, dezho da zerc’hel gant o identelezh ».\nDeuet ivez, Jeanine, a gav dezhi eo un disentez brav ‘hini bet tapet hag hemañ o klotañ gant goulenn ar Vretoned. Kavout a ra dezhi e vo akord tud al Liger-Atlantel da stagañ gant Breizh, ha pa vo lavaret kement-se ganto e vo dav en em soñjal war ar mod d’ober gant an departamantoù a chomo er rannvro gozh-se, da skouer ar Vendée.\nAï’ta ! Kaoz deus ar gumun, deus ar rannvro, deus Europa. Diwar ar c’homzoù-mañ, n’eo ket souezh, gwelout tud hag a grog e-barzh da gaout ur rannvro hag a gloto, spered ha tachenn, gant ar mod-ren da zont ! Hep disoñjal ar broioù a zo un tamm lañs ganto c’hoazh war ar poent-se. Ha pep hini deus an tri den-mañ o tiskouez pegen chalet int gant mouezh an dud o vont da stokañ, diefed, ouzh spered hobregonet ar bolitikourien hag o strolladoù bras, dic’houest ar re-mañ da harzañ ouzh al lanv rous a c’hallfe bezañ. « Breizh 5/5 », ar banell neuze a ya da skouer evit ar c’hoant demokratelezh tost ! Ha gant piv neuze e vez serret o spered warno o-unan nemet gant ar re e karg, c’hwezhet un tamm anezho, hag o deus aon rak selaou ar bobl ? Trawalc’h bremañ gant tamall adkavout o identelezh nac’het gant ar Vretoned ! Ar vezh d’an tu-all !\nHa pep hini da hetiñ, evit berzh an demokratelezh, e yafe ur bern kumunioù all gant ar memes hent ha Klegereg, an navet warn-ugent anezhi gant ar panelloù-se.\nGallout a reer lavarout deus ar feson a gamaradiezh hag a genskoazell a zo gant skeudenn ar banell, ez eo un doare da zisparlañ ar preder. Distroomp gant Martine Auffret hag a gav dezhi ez eus ul lod bras deus an dud a-du, diwar anien ha hep displeg, gant ar pezh zo bet graet gant an c’huzul-kêr. Ha krediñ a ra dezhi e yelo pelloc’h o soñj pa vo gwelet bemdez ganto ar panelloù Breizh 5/5. « Ar fed ma vez lakaet nebeut-tre war-wel gant ar mediaoù ar goulenn unaniñ Breizh ne lavar mann ebet war ar pezh a vez e kaozioù an dud, oc’h evañ ur banne, pe deus taol ‘barzh ar familh. Ar c’homzoù-se ne rankont ket chom kuzh pe lod emsaverien hepken. Chom a rin war evezh da selaou ar pezh a vo lavaret. Ha pa vo bodet ar boblañs a-benn nebeut evit hetoù an aotrou maer hag emvodoù-meur ar c’hevredigezhioù emaon e soñj goulenn o ali gant an dud. »\nEvit echuiñ e teu en-dro war komzoù kozh an A. Fillon, pa lavare e oa bet un tamm gounit evit an holl dud, a-benn ar fin, gant damsteuzidigezh ar brezhoneg. Hag embannet gant hemañ c’hoazh ne oa ket tost da lezel dibezhiañ rannvro Broioù al Liger gant ar Vretoned. En XXI añ kantved e vefe traoù d’ober en tu-all da se d’e soñj.\n« Ur vezh eo mont da glask bezañ penn ar vro goude bezañ lavaret kement-se. O lavarout d’an dud gant petra lakaat o soñj e tiskouez n’en deus komprenet netra e par an demokratelezh. Stummet e-kreiz o strolladoù, pell eus an dud, an uhelidi ne glotont ket ken gant ar bed a-hiziv. Penaos e c’hellfe ar boblañs derc’hel un tamm fiziañs enno. Evidomp e Klegereg hon eus ar santimant bezañ selaouet gant an dud ha spi ganeomp da zigeriñ ar breud »\nKristian Derrien, kuzulier-departamant, a gas pelloc’h ar c’hinnigoù-se gant Fillon. « Dont a ra anat war wel gantañ spered mirour tud an tu-dehou dispredet ha jakobin. Ha dic’houest-paour ar re-mañ da gompren pegen deus an amzer a-vremañ eo reiñ frankiz da en em ren d’ar rannvroioù, hag ar mod-se d’ober, diazezet war tiriadoù istorel, kaset e pep tu Europa ar XXIañ kantved. Mont gant ar froud-se a zo lakaat harz d’ar bedeladur disoursi deus an dud hag a zo o ren bremañ. Harpet eo war nerzh keodedourien nevez empleget ha kedal gant o endro… Er memes mod gant ma rafe gaou ouzh an unanded broadel emañ-eñ sorc’hennet ganti, ne zeu ket a-benn da guzhat eo mennet da gas da netra ar sevenadurioù lies a vez kavet e Frañs. Ar mennad uhel-se a zo dezhañ evit e vro, a gas anezhañ dre ret betek diskar ar yezhoù rannvroel evel just. Kavout bras a c’heller memestra an ideologiezh-se a zo chomet a-ziwar-lerc’h amzer an trevadennoù ».\nShare the post "Breizh 5/5. Tud Klegereg mennet gant ur rannvro unvanet"\n> Garrin Daniel


Umberto Nobile a oa un ijinour war an aerlestrerezh hag un ergerzher italian.\nGanet eo bet e Lauro d'an 21 a viz Genver 1885 hag aet da Anaon e Roma d'an 30 a viz Gouere 1978\nKelenner aerlestrsaverezh e Skol-veur Napoli eo bet e-pad ouzhpenn tregont vloaz. Bet eo bet rener ar Stabilimento militare di Costruzioni Aeronautiche e Roma eus 1919 betek 1928 ha jeneral rann an ijin aerlestrel evel ijinour an Aerlu Italian.\nUnan eus digorerien ha tud heverk istor an aerlestrerezh italian eo bet Umberto Nobile. Brudet eo bet goude bezañ bleinet an Norge, kentañ aerlestr o nijal a-us da Bennahel an Norzh e 1926. Mestr an aerlestr Italia eo bet e-kerzh un eil ergerzhadeg war-du ar Pennahel e 1928.\nRoald Amundsen, an den kentañ o vezañ tizhet an daou Benn-Ahel goude bezañ kemeret perzh e beaj an Norge ivez, a gollas e vuhez e miz Mezheven 1928 pa oa aet da glask sikour Nobile ha skipailh an Italia kouezhet en norzh d'ar Svalbard o tistreiñ eus Pennahel an Norzh.\nAdtapet diwar « https://br.wikipedia.org/w/index.php?title=Umberto_Nobile&oldid=1959064 »\nKemm diwezhañ d'an 16 C'hwe 2022 da 07:16


Jeremy Corbyn e 2020.\nCorbyn e-kerzh an Trident March enep an nukleel e 2016 e Trafalgar Square.\nJeremy Bernard Corbyn, ganet d'ar 26 a viz Mae 1949, zo ur politikour saoz a zo bet e penn al Labour Party hag an tu-enep e parlamant Breizh-Veur etre an 12 a viz Gwengolo 2015 hag ar 4 a viz Ebrel 2020. Bez' ez eo ezel eus ar parlamant evit pastell-vro Islington North abaoe 1983.\nCorbyn a voe ganet e Chippenham ha desavet nepell e Kington St Michael e Wiltshire. Bez' ez eo ar mab yaouankañ e-touez pevar bugel Naomi Loveday (ganet Josling 1915–1987), ur gelennerez war ar matematik, ha David Benjamin Corbyn (1915–1986), un ijinour war an tredan hag arbennigour war addresañ ar reizhiadoù tredan. E vreur Piers Corbyn zo un displeger liv an amzer. E dud a oa stourmerien evit ar peoc'h o devoa kejet an eil ouzh egile er bloavezhioù 1930 e-kerzh un emvod da reiñ harp d'ar Republik spagnol e Conway Hall e-kerzh Brezel Spagn.\nPa oa 7 vloaz, e tilojas familh Jeremy Corbyn da bPave Lane e Shropshire. Eno e voe prenet gant an tad ar Yew Tree Manor (kemmet e anv en Yew Tree Guesthouse), o treiñ ar savadur en un ti familh.\nAdtapet diwar « https://br.wikipedia.org/w/index.php?title=Jeremy_Corbyn&oldid=1904719 »\nKemmoù diwezhañ degaset d'ar bajenn-mañ d'an 10 Mez 2021, da 23:06.


Renadenn anv - Wikipedia\nAr renadenn anv (pe renadenn-anv) a servij da zegas ur resisadenn d'ur ger. Da skouer "ki ar verc'h". Gant ar renadenn e vez diskouezet da biv eo ar c'hi.\nEvit "ul lodenn eus an ti" ez eo an hevelep tra. Ar renadenn anv "an ti" a servij da resisaat al lodenn.\nImplijet eo a-benn ar fin un tammig evel un anv-gwan met krouet eo gant un anv-kadarn.\nAr renadenn anv zo a-dreñv ar ger.\nan ti + an den = ti an den\nan ti + un den = ti un den.\nPa vez "termenet" ar renadenn (ha pa vefe gant ur ger-mell amstrizh) e vez lamet ar ger-mell dirak an anv (termenet a-walc'h e vez gant ar renadenn-anv). Ne vez ket graet a gemmadur en degouezh-se (hep ger-mell, kemmadur ebet) : Merc'h Pêr, Foar Gwengamp.\nTaolit evezh memestra ouzh ar reolenn-mañ :\nun ti + an den = un ti d'an den; (pe un ti da Fañch).\nun ti + un den = un ti d'un den.\nEvel ma welit e vez cheñchet an traoù pa ne vez ket termenet an anv a zo renadennet. Pa ne vez ket un dra vev e vez degaset ar renadenn gant "eus" :\nur rod eus ur garrigell.\nUn diforc'hig zo etre "ur rod eus ur c'harr" hag "ur rod-karr" e-keñver ar ster da gentañ med ivez e-keñver ar yezhadur : ar ger "rod-karr" a zo ur ger kevrennek ha n'eo ket ur stroll graet gant ar ger hag e renadenn.\nE Trésor du Breton Parlé (Jules Gros,fr:Jules Gros) e kaver memestra :\nUr rod d’ar c’harr a oa en tu-mañ d’ar c’hleuz (meneget teir gwech: TBP 1/121, 2/170, 2/552).\nAdtapet diwar « https://br.wikipedia.org/w/index.php?title=Renadenn_anv&oldid=1925581 »


best of | 1 Wine Dude - Part 8\nVarietal Is NOT A Synonym For Variety\nVinted on December 18, 2012 binned in best of, commentary\nVarietal Is NOT A Synonym For Variety.* Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety. Varietal Is NOT A Synonym For Variety.\n* – Don’t believe me? LOOK IT UP!


Pajenn:Le Clerc - Ma beaj Londrez, 1910.djvu/116 - Wikimammenn\nPajenn:Le Clerc - Ma beaj Londrez, 1910.djvu/116\nec’h ê ho muzik ? » — « Ya, hag unan eus ar re grenvan a zo er bed. Sonjet eta ec’h eo ret kât nerz diou vapeur evit kas ar vegin en dro !\nAr pez a ra c’hoaz piijadur d’in gwelet eo ar feskenno drapoio a zo fichet ouz ar gwaridello tro ha zro hag ouz buffet an ogro. Daou sort a zo anê :\nre Bi X ha re Edouard VII. Hanter ouz hanter\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Londrez,_1910.djvu/116&oldid=150111 »\nKemmoù diwezhañ degaset d'ar bajenn-mañ d'an 6 Meu 2019, da 11:21.